Томирларида ана шундай буюк зотларнинг қони оқиб турган авлод аждодларига муносиб бўлишга интилиши табиий. Бу интилиш эса мустақиллик туфайлигина қўллаб-қувватланди. Ҳақиқат қарор топди. Жаҳон аҳли Ўзбекистонни билди, бу гўзал диёр фарзандлари қобилиятига тан берди.\nИстиқлол ҳавосидан тўйинган бугунги ўзбек йигит-қизларининг мақсадлари муштарак — улар Ватан тақдирига ўзини дахлдор ва масъул, деб ҳисоблайди. Энг муҳими, ҳар бири “Мен буюк юрт фарзандиман”, деган юксак ғурур, қатъий ишончни қалбига жо этган. Бинобарин, мустақиллик йилларида навқирон авлод орзу-истакларини рўёбга чиқаришга давлат сиёсати даражасида аҳамият қаратилиб, бу борада нодавлат нотижорат ташкилотларининг фаоллиги ҳам кучайтирилди. Ёшларнинг ташаббусига кўра ташкил этилган ҳамда айни чоғда юртимиздаги энг йирик нодавлат нотижорат ташкилотларидан бирига айланган “Камолот” ёшлар ижтимоий ҳаракати ана шулардан биридир.\nБугун Ҳаракат ўз атрофида олти миллион нафардан ортиқ ўғил-қизни бирлаштирган. Ташкилот саъй-ҳаракати билан ҳар йили республика бўйлаб юзлаб лойиҳалар амалга ошириб келинаяпти. Уларнинг умумий вазифаси бир — ёшларнинг ижтимоий фаоллигини ошириш. Зотан, ижтимоий фаол инсонгина мамлакатда олиб борилаётган ислоҳотлар, янгиланишу ўзгаришларга бефарқ бўлмайди. Мазкур жараёнда ўзининг ҳам иштирокини муҳим, деб билади. Айнан шу ёндашув асосида эртанинг том маънода ҳал қилувчи кучига айланиб боради. Қолаверса, маънавияти юксак, қалби уйғоқ фарзандларнинг келажагига ташқаридан уюштирилган ҳеч бир мафкуравий таҳдид рахна сололмаслиги аниқ.\nШулардан келиб чиқиб, Президентимиз ташаббуси билан бундан беш йил муқаддам “Камолот” ёшлар ижтимоий ҳаракати янги лойиҳа — “Биз — буюк юрт фарзандларимиз!” шиори остидаги ёшлар фестивалларини бошлаган эди. У қисқа фурсатда навқирон авлоднинг фикри ҳамда кайфиятини ифодалайдиган, уларни эзгу мақсад йўлида бирлаштирадиган катта байрамга айланди.\nЁшлар фестивалларини ўтказиш масаласи ҳар йили Вазирлар Маҳкамаси томонидан қабул қилинадиган “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар дастури”да алоҳида банд сифатида киритилиши унинг мавқеини, аҳамиятини юксалтирди. Жорий йилнинг мартидан июнь ойига қадар барча ҳудудда зўр кўтаринкилик билан ташкил қилинган фестиваллар мустақиллигимизнинг 25 йиллигига бағишланди.\nБундай тадбирларда ёшларни мамлакатимизда амалга оширилаётган ижтимоий-сиёсий ва иқтисодий жараёнлар, демократик ўзгаришлар билан яқиндан таништириш, тинчлик ҳамда барқарорликнинг қадр-қимматини тўлақонли тушунтириш, истиқлол шарофати билан ҳар биримиз ва энг аввало, ёш авлод вакилларига яратилган имкониятларнинг аҳамияти, қолаверса, ушбу шарт-шароитлардан унумли фойдалана олиш масъулияти уларнинг ўз зиммасида эканини чуқур англатишга устувор аҳамият қаратилган. Эътибор берсак, санаб ўтилганларнинг барчаси эртанги кунимиз қандай бўлишини белгилаб берувчи жиҳатлардир. Чунки олиб борилаётган ислоҳотлар мазмун-моҳиятини теран англамаган ёинки ана шу ислоҳотлар учун бирламчи шарт бўлмиш тинчликни қадрлаб, уни асраб-авайлашга ҳаракат қилмаган инсон мамлакатни тараққий эттира олмайди. Яна бир муҳим жиҳати, эртамиз эгаларига ана шу нозик масалаларни ким ва қандай қилиб тушунтираётганидан иборат.\n“Биз — буюк юрт фарзандларимиз!” фестивалида айни шу мақсадга ниҳоятда жиддий ёндашилди. Ёшлар анжуманларида иштирок этган республика тарғибот гуруҳига — депутатлар, ёш олиму мутахассислар, спортчилар, тадбиркорлар, шоир ҳамда ёзувчилар, кино ва театр актёрлари, эстрада хонандалари, опера ижрочилари, мусиқачилар жалб қилинди. Бундай таркибнинг танлангани бежиз эмас. Тарғибот гуруҳига кирганларнинг аксарияти бой ҳаётий тажрибага эга, кўпни кўрган, хизмат тақозоси билан халқ орасида кўп юрадиган инсонлардир. Муайян қисми эса ёш эканига қарамай, ўз иқтидори, билиму салоҳияти эвазига ҳавас қилишга арзийдиган ютуқларни қўлга киритган ғайратли ўғил-қизлардан иборат. Бу ибрат мактаби вазифасини ўтайди.\nДарвоқе, бу йилги фестивалларда қатнашган тарғиботчилар сони лойиҳа тарихида рекорд кўрсаткич — 950 нафарга етди. Улар истиқлол йилларида юртимиз манзиллари нечоғли обод бўлгани, уларда истиқомат қилаётган минг-минглаб одамлар, айниқса, ёшлар онгу тафаккурида юз берган ўзгаришларга бевосита гувоҳ бўлди.\n— Ёшларимизнинг юз-кўзларидаги ғайрат-шижоат, интилиш, билимга чанқоқликни кўриб, келажагимиз ишончли қўлларда, деган фикрга келасан киши, — дейди республика тарғибот гуруҳи аъзоси, Ўзбекистон Республикасида хизмат кўрсатган артист Тоҳир Саидов. — Биз эса фарзандларимиз маънавий эҳтиёжларини қондириш, уларни она-юртга садоқат руҳида тарбиялашдек эзгу ишга камтарона ҳиссамизни қўшганимиздан хурсандмиз. Биласизми, бу ҳаёт тегирмондек гап. Унинг чиғириғидан ёшларимиз соғ-омон чиқиб, ўз ўринларини топиб кетишлари учун мана шундай маънавий-маърифий тадбирлар жуда керак. Айниқса, қишлоқ ёшлари менда катта таассурот қолдирди. Диний экстремизм, одам савдоси, гиёҳвандлик каби иллатларга оид долзарб мавзуларда кечган жонли мулоқотлар жараёнида улар билдирган қатъий фикр-мулоҳазалар, берган саволлари шахсан мени узоқ ўйга толдирди. Дунёда манфаатлар тўқнашуви кескин тус олган бугунги таҳликали замонда ёшларимиз оқни қорадан мустақил равишда ажратиб, турли глобал муаммоларга қатъий позициясини ифодалай олаётгани ниҳоятда қувонарлидир. Ёшлар фестиваллари туфайли республикамиз ҳудудларида олиб борилган улкан бунёдкорлик ишлари билан янада яқинроқ танишдик.\nЯна бир жиҳатга алоҳида эътибор қаратмоқ жоиз. Жойларда ўтказилган тарғиботлар бу шунчаки ёшларнинг таниқли инсонлар билан учрашувию дилдан қурилган суҳбатлари эмас. Ҳар бир тадбирга фестиваль концепциясидан келиб чиққан ҳолда, муайян мазмун киритилди. Мазмундорликни таъминлаш мақсадида эса ташкилотчилар — “Камолот” ёшлар ижтимоий ҳаракати, Халқ таълими, Олий ва ўрта махсус таълим, Ички ишлар вазирликлари, Республика Маънавият тарғибот маркази, Миллий ғоя ва мафкура илмий-амалий маркази, Вазирлар Маҳкамаси ҳузуридаги Дин ишлари бўйича қўмита ҳамда бошқа ташкилотлар ҳамкорлигида махсус тарғибот материаллари тайёрланди.\nПрезидентимизнинг “Она юртимиз бахту иқболи ва буюк келажаги йўлида хизмат қилиш — энг олий саодатдир” асари, одам савдоси, диний экстремизм ҳамда терроризм, “оммавий маданият”, соғлом турмуш тарзи каби мавзулардаги тақдимот ва видеороликлар, “Жаҳолатга қарши маърифат”, “Гедонизм. Маҳдудлик ёхуд худбинлик исканжаси”, “Қиёматга қолган қарз” номли ҳужжатли фильмлар, “Кеча ким эдигу бугун ким бўлдик?!” мавзуидаги ижтимоий роликларни ўз ичига олган тарғибот материаллари диск кўринишида барча таълим муассасасига етказилди ҳамда ҳудудлардаги фестиваллар доирасида уч кун давомида жойлардаги таълим муассасаларининг маънавий-маърифий йўналиш бўйича директор ўринбосарлари ва Ҳаракатнинг бошланғич ташкилот етакчилари томонидан тарғиботи ўтказилди.\n“Биз — буюк юрт фарзандларимиз!” шиори остидаги ёшлар фестивалларининг аҳамиятини фақат олдига қўйилган мақсадлар эмас, балки мазмун-мундарижаси ҳам белгилайди. Бу жиҳатга алоҳида тўхталмай иложимиз йўқ. Бугунги кунда ижтимоий, сиёсий, иқтисодий соҳада амалга оширилаётган ислоҳотлар, ёшларга оид давлат сиёсатининг натижалари фестиваль доирасида концерт, танлов, мусобақа, ижодий кеча ҳамда учрашувлар, очиқ мулоқотлар, баҳс-мунозаралар орқали ўғил-қизларга етказилди.\nДаставвал таъкидлаш жоизки, бу йилги фестиваль дастурига саккизта янги лойиҳа киритилиб, уларнинг умумий сони 17 тага етказилди. Энг муҳими, уларнинг ҳар бири ўз концепцияси ва ижтимоий аҳамиятга эгадир.\n“Бу — менинг Ватаним!” лойиҳаси доирасида таълим муассасаларию корхона ҳамда ташкилотларда давлатимиз раҳбарининг “Она юртимиз бахту иқболи ва буюк келажаги йўлида хизмат қилиш — энг олий саодатдир” номли китоби юзасидан давра суҳбатлари ташкил этилди. Мазкур асар ёшларга мустақиллик йилларида ҳаётимизнинг турли жабҳаларида рўй берган ўзгаришларнинг моҳиятини теран англатиш имконини яратадиган муҳим манбалардан бири саналади. Давра суҳбати кўринишидаги ўзаро мулоқотлар ушбу китобнинг аҳамиятини тўлароқ англашга замин ҳозирлади.\nЁшлар фестиваллари мундарижасидан маданий лойиҳалар ҳам ўрин олган. Бу бежиз эмас. Чунки аксарият ҳолларда ижтимоий аҳамиятга эга муайян масалада фикр билдириш ёки қайсидир ғояни тугал ифодалаш учун санъатга етадигани топилмайди. “Талабалар театр-студиялари” лойиҳаси орқали шаҳар марказлари ҳамда чекка ҳудудларда талабалар томонидан намойиш этилган спектакллар навқирон авлод вакилларининг ён-атрофда бўлаётган воқеа-ҳодисаларга теран назар солишига хизмат қилган бўлса, ажаб эмас. Айниқса, Қорақалпоқ давлат университетининг “Жайҳун” театр-студияси томонидан саҳналаштирилган “Тебранмас юраклар” драмаси минглаб ёш томошабинлар қалбидан чуқур жой олди. Саҳна кўриниши орқали эрта никоҳ ва туғуруқнинг салбий оқибатлари, гиёҳвандликка кескин нафрат уйғота олган ёш актёрларнинг маҳоратига тасанно айтмай бўладими ахир?!\n“PROlogue” — ёш киноижодкорлар томонидан суратга олинган қисқа метражли фильмлар фестивали, “Ёшлар жонли ижро тарафдори” (таниқли хонандаларнинг жонли ижродаги импровизацияларига бағишланган лойиҳа), “Ватаним — менинг фахрим” (Ватан ҳақидаги шеърлардан тузилган мушоиралар) каби лойиҳаларда ҳам санъатнинг бетакрор қудрати ифодаланди. Мазкур жараёнда қанчадан-қанча янги истеъдод соҳибларининг кашф этилганини айтмайсизми?!\n“PROlogue” ҳақида икки оғиз сўз. Ўтган йили илк бор “Ёшлар ҳафталиги” доирасида ўтказилган ушбу лойиҳа орқали кино соҳасига қадам қўяётган ўнлаб йигит-қизларга ўз ижод намуналарини катта экранга олиб чиқиш имкони яратилган эди. Лойиҳа якунида таниқли режиссёр ва киношунослардан ташкил топган ҳакамлар ҳайъати йигирмата қисқа метражли фильм орасидан олтитасини ғолиб, деб топди. Энди эса ушбу фильмлар тарғибот материаллари қаторидан жой олиб, жорий йилги ёшлар фестиваллари давомида юртимиздаги барча шаҳару қишлоқларда намойиш қилинди. Вафо, садоқат, оқибат, Ватанга меҳр-муҳаббат мавзулари ёш томошабинларни бефарқ қолдирмади.\nМустақиллигимизнинг чорак асрлик санасига бағишланган фестивалларга алоҳида жозиба ва кўтаринкилик бахш этган лойиҳалардан бири “25” акциясидир. Унда республикамиз бўйича минглаб ёшлар қатнашиб, Ватанимизга муҳаббатини ижодкорлик билан изҳор этди.\n— Юртимизда чорак аср давомида амалга оширилган ижтимоий-иқтисодий, маънавий-маърифий ишларни ўзида мужассамлаштирган 25 рақами бир-бирини танимайдиган, бироқ бир халқнинг фарзанди бўлган қанчалаб инсонларни эзгу мақсад йўлида бирлаштириши, қалбларига улуғворлик бағишлаши мумкинлигига мана шу акция давомида ишонч ҳосил қилдим, — дейди Зулфия номидаги Давлат мукофоти соҳибаси Меҳриноз Аббосова. — Бу лойиҳа биз, Ўзбекистон ёшларининг миллий руҳини осмон қадар юксалтира олди. Қайси вилоятга бормай, тенгдошларим акцияга алоҳида меҳр билан ёндашганини кўрдим. ўояларнинг ранг-баранглиги дилни қувонтиради. Асакадаги “GM Uzbekistan”, Самарқанддаги “MAN” автомобиль заводларида ишлаб чиқарилаётган енгил ва юк машиналари, Чуст дўппиларию Нурота кашталари, янги муқовадаги китоблар ҳамда яна кўплаб бошқа хилдаги буюмлардан ясалган 25 рақамидан ҳар бир юртдошимизнинг қалби фахр-ифтихорга тўлади.\n“25” акцияси истиқлол йилларида босиб ўтилган тарихий йўл, эришилган улкан ютуқ ва марралар, уларнинг моҳиятию аҳамиятини ҳар томонлама чуқур ҳис этиш, уни кенг жамоатчиликка етказиш, “Ким эдигу ким бўлдик?!” деган ҳаётий ҳақиқатни англаган ҳолда, ёш авлодда ватанпарварлик туйғуларини янада мустаҳкамлашга қаратилган. Мазкур акцияни кенг тарғиб қилиш, электрон ёдгорлик яратиш мақсадида www.25.kamolot.uz веб-саҳифаси яратилди.\n— Фестиваль давомида наинки ёшлар, балки барча юртдошимиз байрам шукуҳи билан яшади. Шу ўринда олдинги йилларда кузатилмаган бир ҳолатни тилга олишни истардик. Жорий йилда ҳудудларга фестивалнинг тарғиботчилар гуруҳи билан бирга, истеъдодли ёш дирижёр, Ўзбекистон Республикасида хизмат кўрсатган артист Камолиддин Ўринбоев бошчилигидаги Ёшлар симфоник оркестри ҳам сафар қилди. Оркестр томонидан тақдим этилган ажойиб шоу дастурлари ўғил-қизларда унутилмас таассуротлар қолдирганига шубҳа йўқ.\nТаъкидлаш жоизки, фестиваллар асносида ёшлар билан халқ эътирофига сазовор бўлган инсонларгина эмас, балки айни пайтда ёшларни ўйлантираётган масалалар ечимига бевосита дахлдор ва масъул саналган шахслар — давлат ҳокимияти ҳамда бошқаруви органлари вакиллари ўртасида ҳам ижтимоий мулоқот боғланмоқда. Масалан, анъанавий “Ҳоким ва ёшлар” лойиҳаси доирасида улар туман, шаҳар, вилоят ҳокимлари билан учрашиб, муаммо, фикр ёки таклифларини айтиш имконига эга бўлишди.\n— 2015 йилги ёшлар фестиваллари доирасидаги “Ҳоким ва ёшлар” учрашувларида ёшлар томонидан билдирилган таклифларга кўра, 2016 йил Қорақалпоғистон Республикасида “Ёшлар маркази” қуриб фойдаланишга топширилди, — дейди “Камолот” фаоли Сарвиноз Турешова.\nДепутатлар билан учрашувларда эса ёшларга оид қонун ҳужжатлари ва уларнинг ижроси юзасидан жонли суҳбатлар уюштирилди.\n— Учрашувларда йигит-қизлар бугунги кунда қабул қилинаётган қонунларда ёшлар масаласига қай даражада эътибор қаратилаётганлиги ҳақида, қолаверса, ёшлар томонидан билдирилаётган таклифларнинг қанчаси қабул қилинаётган қонунларга киритилаётганлиги тўғрисида сўрашади, — дейди Олий Мажлис Қонунчилик палатаси депутати Рустам Қобилов. — Қолаверса, фестивалга жалб этилган тарғиботчилар (улар орасида ёшлар ҳам бор) мазкур қонунларнинг ижроси устидан жамоатчилик назоратини ўрнатиши мумкин. “Виждонли сотувчи” лойиҳаси худди шу мақсадга қаратилган. Унинг доирасида таниқли санъаткорлар ҳамда фаол ёшлар биргалашиб “Алкоголь ва тамаки маҳсулотларининг тарқатилиши ҳамда истеъмол қилинишини чеклаш тўғрисида”ги Қонун нормалари жойларда нечоғли таъминланаётганини ўрганди.\nАждодлар мероси, шу жумладан, халқнинг азалий қадриятларига ҳурмат кўрсатиш ҳар бир авлод олдидаги муҳим вазифадир. Шу боис юртимизда баркамол авлод тарбиясида маънавият масаласига бирламчи эътибор қаратилган. Бундай ёндашув ёшлар фестиваллари концепциясига ҳам хос. Фестиваль дастуридаги “Ҳеч ким меҳр ва эътибордан четда қолмасин!”, “Нуронийлар эъзозимизда” лойиҳалари фикримизнинг ёрқин исботидир.\n— Бу йил ёшлар фестивали сабаб Қорақалпоғистон Республикасига бордим, — дейди Ўзбекистон Республикасида хизмат кўрсатган артист Фатхулла Маъсудов. — Минтақадаги ўзгаришларни кўриб, таниёлмай қолдим. Шунақанги обод бўлибдики, кўзларингга ишонмайсан, киши. Аслида бутун республикамизда ўзгаришлар, бунёдкорликлар бисёр. Олис қишлоқларимиз шаҳарлар билан бўйлашаяпти. Фестивалда кўп лойиҳаларда қатнашдим. Хусусан, “Нуронийлар эъзозимизда” лойиҳаси доирасида 80, 90, борингки, 100 билан юзлашган отахону онахонлар билан дийдорлашиш насиб этди. Боболаримиз, момоларимиз оғзидан бол томиб Юртбошимизни, халқимизни дуо қилмоқда. Дарҳақиқат, шу пайтгача ўзбек халқи бугунгидай эрк, ҳаловатни кўрган эмас.\nЖорий йилда фестивалнинг яна бир муҳим янгилиги шу бўлдики, “Биз — буюк юрт фарзандларимиз!” ёшлар фестивалининг қўшиғи яратилди.\n— Ёшларга кимларнинг авлоди эканлигини эслатиб турувчи мазкур қўшиқ Ўзбекистон Республикаси халқ артисти Гулсанам Мамазоитова томонидан ижро этилди, — дейди шеър муаллифи, Ўзбекистон Республикаси халқ шоири Иқбол Мирзо.\nЁшларда башарият тинчлигию эл-улуслар саломатлигига соя солаётган жирканч иллатлар, маънавий таҳдидларга қарши мафкуравий иммунитетни шакллантириш, уларни “оммавий маданият”нинг салбий таъсирларидан асраш мақсадида ишлаб чиқилган “Оммавий маданият” ва ёшлар маънавияти”, “Одам савдоси — давр муаммоси”, “Диний экстремизм ва терроризм — ёшлар келажагига таҳдид”, “Биз соғлом турмуш тарзи тарафдоримиз!” лойиҳалари жойларда қизғин кутиб олинди. Эътиборлиси, қарийб 15 мингта таълим муассасасида ушбу мавзуларга бағишлаб ўтказилган давра суҳбатларида тарғиботчилардан ҳам кўпроқ ёшлар (жами 3 миллион 400 минг нафарга яқини) фаоллик кўрсатди.\nШунингдек, ижтимоий тармоқларда ташкил этилган “Биз — буюк юрт фарзандларимиз!” гуруҳида қолдирилган 550 мингдан ортиқ хабарларни (мобиль мухбирлар томонидан жойлаштирилган хабар, фото ва видеолар) 3,5 млн.га яқин, шу жумладан, #YoshlarFestivali2016 хэштеги билан қолдирилган 900 мингдан ортиқ хабарларни эса қарийб уч млн. киши кузатиб борган.\nУмуман айтганда, Қорақалпоғистон Республикасидан вилоятлар ҳамда пойтахтга қадар улкан масофани босиб ўтган “Биз — буюк юрт фарзандларимиз!” шиори остидаги ёшлар фестивали карвони сафари самарали бўлди. Неча-неча манзилларда тўхтаб ўтган бу карвон йўловчилари — республика тарғибот гуруҳи аъзолари жойларда салкам 1 минг 500 та тарғибот тадбирини ташкил этиб, 5 миллион 500 минг нафардан зиёд ёш қалбида Ватанга садоқат туйғусининг мавжланишига туртки берди. Манглайига бахт ва саодат битилган, иродаси букилмас бу ёшларни энди сира енгиб бўлмайди!\nНобуе МАЦУКАВА, сайёҳ (Япония):\n— Ўзбекистонга саёҳатим “Биз — буюк юрт фарзандларимиз!” номли фестиваль ўтказилаётган вақтга тўғри келганидан хурсандман. Ёшлар гала-концертида қатнашдим, мириқиб рақсга тушдим. Суҳбатлардан билдимки, Ўзбекистон ёшлари ниҳоятда зукко ва билимдон. Уларнинг тил ўрганишга иштиёқи баланд, бундай қизиқишнинг рўёбга чиқиши учун умумтаълим мактабларининг биринчи синфиданоқ чет тилларни ўргатишга киришилгани диққатга сазовордир. Йигит-қизларнинг учта-тўртта хорижий тилда эмин-эркин суҳбатлашиши, кўзлари ёниб турганини кўриб, чин дилдан ҳавасим келди.\nПьер ШАДЕ, сайёҳ (Франция):\n— Юртингиз ёшларининг халқаро фан олимпиадалари, спорт мусобақалари, санъат фестивалларида юксак маҳорат кўрсатиб, мунтазам совриндорлар қаторидан жой олиши ҳақида кўп эшитганман. Ўзбекистонга сафарим давомида шаҳару қишлоқлардаги замонавий мактаб, лицей ва коллежлар, олий таълим даргоҳлари, спорт мажмуалари, бетакрор санъат кошоналарини кўриб, ана шу эришилаётган муваффақиятлар қандай омиллар билан боғлиқ экани ҳақида тасаввурга эга бўлдим. Қолаверса, республикангиз миқёсида турли фестиваллар, кўрик-танловлар, мусобақалар ўтказиш йўлга қўйилгани ҳам ибратлидир. Уларда янгидан-янги истеъдодлар кашф этилиб, қўллаб-қувватланаркан. Бундай пухта ва ноёб тизимга эга, илғор таълим-тарбия жараёнини йўлга қўйган давлатнинг келажаги янада ёруғ бўлиши, шубҳасиз.\nМазкур рукндаги бошқа мақолалар: « Қадри юксак, азиз ва муҳтарам\tҚулай ишбилармонлик муҳити »


Зулқарнайн қишлоғи тарихи нимадан дарак беради?\nВоҳамиз тарихий обидалар, қадамжолар ҳамда кўҳна зиёратгоҳларга бой. Ноёб топилмалар, ёдгорликлар, шунингдек, оғиздан-оғизга кўчиб келган ривоятлар ушбу ҳудуднинг кўҳна тарихидан дарак бериб туради.\nОна тилига ҳурмат — ҳар биримизнинг бурчимиз\nБундан роппа-роса 29 йил олдин собиқ шўролар ҳукумати ўз мавқеини сақлаб қолиш учун бор кучини ишга солиб, ҳар қандай янгиликни йўққа чиқармоқчи бўлаётган бир пайтда Биринчи Президентимиз Ислом Каримов раҳбарлигида "Давлат тили тўғрисида"ги Қонуннинг қабул қилиниши маънавий жасоратнинг буюк бир тимсоли эди.\nСўлим қишлоқ. Пастқамгина ҳовли. Бу ерда ота-онасининг дуолари билан вояга етган, аммо уларнинг қадрини тупроққа тенг қилаётган бир йигит яшайди. Ҳар куни ишдан кеч келади, сабабини ота-онасига айтмайди, улар билан дардлашмайди, ичидагини сездирмайди, соғинчли кўз ёшларига парво қилмайди, етмагандай хўрлайди.\nАллома асарларида улуғланган зот\nБуюк мутафаккир, шеърият мулкининг султони Алишер Навоий ижодида муаллимлар, уларга муносабат масалаларига кенг ўрин берилган.\nТемирйўлчиларнинг зиё маскани\n"Ўзбекистон темир йўллари" акциядорлик жамияти тасарруфидаги Бухоро минтақавий узели унитар корхонасининг "Тинчлик" локомотив депоси илмий-техник кутубхонасида 5000 дона илмий ва бадиий китоблар мавжуд.\nМуқаддас қадамжолар – маънавиятимиз сарчашмаси\nУчқудуқ тумани азалдан чорвачилик соҳасида юртимизда етакчи ўрин эгаллаб келган. Айни кунда ҳудуд тарихий ёдгорликлари, зиёратгоҳлари билан ҳам нафақат маҳаллий аҳоли, балки хорижлик ташриф буюрувчиларда катта қизиқиш уйғотмоқда. Узоқ тарихга эга бўлган "Қанарбой ота", "Дийдор ота", "Ерлер ота", "Қўчқор ота" ва "Мўмин ота" қадамжолари шулар жумласидандир.\nБолакайга ўзининг иши ёқарди: ҳар куни кўплаб одамларга овқат ташир, хўжайиннинг айтганини завқ билан бажарар, айниқса, баъзи саховатли кишилар эҳсони унга маъқул тушарди. Фақат ёқимсиз бир томони — қариб-қартайган ёлғиз рассом чолга овқат этиб бериш эди.\nКитоб — ҳаёт йўлимизни ёритгувчи бир маёқ. Маънавиятимизни ошириш, тафаккуримизни бойитишда унинг ўрни ва аҳамияти беқиёсдир. Давлатимиз раҳбарининг китоб мутолааси ва китобхонлик маданиятини ривожлантириш борасида эълон қилинган қарор, фармонлари навқирон авлодни бой маънавий меросимиз билан таништиришда муҳим қадам бўлди.\nЧанқовуздан таралган сўз\nДунёнинг ҳикматига лиммо-лим тўлган шоирнинг қалб дафтаридан кўчган ҳар бир сўз киши руҳиятини жунбишга солиб, уни олам сирларидан огоҳ этади. Бундан ҳикмат эмган бадиий юксак асарлар эса барча даврларда адабиёт вакиллари ва ижод ихлосмандларининг эътибори, эътирофида бўлиб келган.


O’zLiDeP депутатлари “Биз соғлом турмуш тарафдоримиз!” шиори остидаги тадбирлар ташаббускори бўлмоқда | O'zLiDeP\nO’zLiDeP депутатлари “Биз соғлом турмуш тарафдоримиз!” шиори остидаги тадбирлар ташаббускори бўлмоқда\nХалқ депутатлари вилоят кенгаши депутатлигига Андижон туманидаги 59-Ҳоқон-сайлов округидан сайланган Хуршидахон Халилова ташаббуси билан “Яшил макон” умуммиллий лойиҳаси доирасида Қўрғонтепа ногиронлиги бўлган болалар учун “Мурувват уйи” ҳудудига 160 тупдан ортиқ арча дарахти кўчати ҳамда 200 тупга яқин терак қаламчалари ўтқазилди. Муассаса томорқаси четларига эса мевали дарахт ниҳоллари экилиб, парвариши бошланди.\nШунингдек, депутат томонидан O’zLiDeP Андижон вилоят Кенгаши ҳамда “Мурувват уйи” ходимлари иштирокида “Саломатлик учун 5000 қадам” лойиҳаси доирасида юриш марафони ташкил этилди.\n- “Биз соғлом турмуш тарафдоримиз!” ҳамда “Бизга яшил макон керак!” шиорлари остидаги бундай тадбирларимиз замирида халқимизнинг эртаси соғлом бўлиши ва экологик барқарорлик, тоза табиатни асраш мақсадлари мужассам, - дейди депутат, партия вилоят Кенгаши раиси, “Мурувват уйи” директори Хуршидахон Халилова. – Сайловчиларимизга аввало, ўзимиз намуна бўлишимиз зарур. Маҳаллаларда ҳам ўтказаётган айни тадбирларимиз аҳоли саломатлигини мустаҳкамлашга, долзарб вазифалар ижросини таъминлашга хизмат қилмоқда.\nЭзгу ишнинг қулочи бугун мана шундай фидойи халқ ноиблари бошчилигида янада кенгаймоқда.


Ифторга чорлаган поп ва мулзам бўлган мусулмонлар - Hidoyat.uz\nАсосий саҳифа Мақолалар Ифторга чорлаган поп ва мулзам бўлган мусулмонлар\nЧоп этилди May 12, 2021 Ифторга чорлаган поп ва мулзам бўлган мусулмонларda fikr bildirishni o'chirish\nГерманияда бир поп Рамазоннинг ҳурматини қилиб уйига қайсидир фабрикада ишлайдиган туркларни ифторликка чақирди. Баъзилар бир важ топиб қабул этмади, баъзилари попни ранжитмаслик учун даъватни қабул этдилар.\nИфторга келган меҳмонларни поп қўлида Қуръони карим билан кутиб олди. Меҳмон жойлашиб ўтирганларидан кейин:\n– Мен Қуръон эшитишдан завқланаман, бирингиз ўқисангиз, мен маза қилиб тингласам, – деди.\nУ шундай деганидан сўнг Қуръони каримни стол устига қўйиб ошхонага чиқди. Бу орада ўртага совуқ сукунат чўкди. Ҳамма бир-бирига умид билан боқарди, аммо ҳеч ким Қуръон ўқишни билмас эди.\n– Эй, ичимизда биронтамиз Фотиҳани билармиз, Қуръонни очиб, Фотиҳани ёддан ўқийверсин, поп қаердан билиб ўтирибди буни, – деди.\nУлардан бири Қуръонни ўртасидан очиб, Фотиҳани ўқий бошлади. Шу аснода поп хонага кираркан, қараса, Қуръон ўқиш бошланибди, кўрдики, китобнинг ўртасида очилган, яқин келиб:\n– Бир дақиқа, сен Қуръон ўқимаяпсан, чунки ўқиётганинг у сура Қуръоннинг бошида, – деди-да, сўзида давом этди. – Аслида мен сизни бу ерга нимага чақирганимни биласизми? Мени ҳар доим олти аср давомида дунёда адолат билан ҳукм юритган усмонийларнинг неваралари бугун қандай қилиб бизга хизматкор ҳолига тушиб қолди, деган саволи қийнар эди. Ана шу саволимга жавобни сиздан олдим, раҳмат. Сизнинг аждодингиз бўлган усмонийлар динига мустаҳкамлиги туфайли дунёга ҳукмдорлик қилган эди. Сиз эса Қуръондан узоқлашдингиз ва бугун ғайридинларга хизматкор ҳолига тушдингиз…\nP.S. Бугунги хорлигимизнинг сабабини шу воқеани ўқигандан кейин ҳам тушунмасак, ушбу аччиқ ҳақиқатдан тўғри хулоса чиқариб олмасак, ҳеч қачон нажот топмаймиз, ҳолимизга вой бўлади.\nГанга дарёсида ўнлаб коронавирус қурбонларининг жасади топилди


«Дўрмон ҳангомалари»: Ёзувчилар боғини стадионга айлантирган...\nТошкент вилоятида жойлашган ва Ёзувчилар уюшмасига қарашли Дўрмон ижод уйини Самарқанднинг «Динамо» футбол клуби футболчилари ўзлари учун машғулот майдонига айлантиришган. Бу ҳақда «ZedNews» Телеграм канали хабар бермоқда.\nДўрмон ижод уйи азалдан тинч-осойишта, сўлим маскан бўлган. У ерда ёзувчи-шоирлар, ижод аҳли ижод билан шуғулланган ёки дам олишган.\n«Дўрмонда футболчиларни биринчи марта кўришимиз. Ахир бу ер ёзувчилар боғи бўлса, не-не буюк зотлар яшаб ижод қилган бўлса. Футболчилар бақир-чақир қилиб, ҳамманинг тинчини бузиш билан бирга боғдаги чимларни ҳам тепалаб ташашмоқда. Ёзувчилар уюшмаси бундан хабардормикан? Ёки футболчилар кўпроқ ёки «ортиқчароқ» пул тўлашармикан», деб ёзган мурожаатчи.\nУнинг қўшимча қилишича, боққа қарашли чўмилиш ҳавзаси (бассейн) 20-30 чоғли эркакнинг бақир-чақири билан тўлиб кетади. Айтилишича, бассейнда ижод аҳли оиласи билан чўмилишга келаркан.\nДўрмон уйи аввалдан ёзувчиларнинг илҳом маскани бўлиб келган. Бари буюк ёзувчилар шу ерда ижод қилган. Шодмон Отабекнинг «Дўрмон ҳангомалари» ҳам айнан шу боғ ҳақидадир.\nЁзувчилар уюшмасидан ушбу ҳолатга бирор изоҳ кутиб қоламиз, дейилади хабар якунида.\nЁзувчилар уюшмаси Дўрмон боғ\nЖамият 29/04, 14:25\nТошкентда халқаро пиёз боғи маркази очилади


Сергей Ковшов: "Танловда адашмасликка ҳаракат қиламан" / CHAMPIONAT.asia\n09:24МЮ “Олд Траффорд”да сўнгги 9 йил ичидаги энг йирик ғалабасини қайд этди 1 09:10"Қўқон1912" - "Бухоро". Превью 9 09:04Скоулз: “МЮнинг келажаги ёрқин бўлиши аниқ” 1 08:46Артета “Олимпиакос”дан қабул қилинган мағлубиятдан сўнг нималар деди? 2 08:28Расман: “Ювентус”—“Интер” учрашуви мухлисларсиз ўтади 3 08:20Европа Лигаси. "Бенфика" - "Шахтер" 3:3 1 08:15Европа Лигаси. "Интер" - "Лудогорец" 2:1 0 08:10Европа Лигаси. "Манчестер Юнайтед" - "Брюгге" 5:0 1 08:08Сульшер Игалони мақтади 2 08:05Европа Лигаси. "Арсенал" - "Олимпиакос" 1:2 1 08:00Европа Лигаси. "Аякс" - "Хетафе" 2:1 0 07:55Европа Лигаси. "Эспаньол" - "Вулверхэмптон" 3:2 0 07:50Европа Лигаси. "Буюкшехир" - "Спортинг" 4:1 1 07:49Обамеянг: “Бундай ўйиндан сўнг нима дейишим мумкин?” 5 07:45Европа Лигаси. "Порту" - "Байер" 1:3 0\nСергей Ковшов: "Танловда адашмасликка ҳаракат қиламан"\n15 июл 2019 18:06\nТеглар : ШўртанСергей Ковшов\nАввал хабар берганимиздек, “Оқ бўрилар” жамоаси 17 июлдан Тошкентда ёзги ўқув-йиғин машғулотларини бошлайди.\nСафар олдидан Сергей Ковшов билан биринчи давра якунлари ва таркибга қўшиладиган янги футболчилар тўғрисида қисқагина суҳбатлашдик:\n- Ортда қолган биринчи ярим йиллик натижаларига кўра, жамоанинг иштирокини қандай баҳолайсиз?\n- Ростани айтсам, кўнглим у қадар тўлмади. Шогирдларимнинг хатти-харакатларига қониқарли баҳо қўя олмайман. Табиийки, нега деган савол туғилади. Маълумки, бу йил олдимизда Суперлигага қайтиш вазифаси турибди. Ўз олдига юксак мақсадларни қўйган жамоа ҳар қандай мусобақада ҳам максимал даражада иштирок этиши керак. Биз эса танаффусга турнир жадвалида ҳатто иккинчи ўрин билан ҳам чиқа олмадик. Лигадаги асосий рақобатчиларимиз - “Истиқлол”, “Нефтчи”, “Оқ тепа” айниқса, Муборакнинг “Машъал” жамоасига ўз майдонимизда кетма-кет икки марта мағлубиятга учрашимиз воҳадаги мухлисларимизни яхшигина ранжитди. Дарвозамиздан бир ўйинда 3, 4 ва 5 тагача гол ўтказиб юборганимизни қандай изоҳлашга ҳам ҳайронман. Бунда ҳаммамиз – мураббийлар гуруҳи ва футболчилар айбдормиз.\n- Демак ёзги танаффусда селекция ишларига ҳам урғу берилар эканда?\n- Юқоридаги гаплардан кўриниб турибдики, таркибни кучайтириш масаласига эътибор қаратишимиз зарур.\n- Қайси чизиқларни кучайтирмоқчисиз?\n- Умуман олганда барча чизиқларда ўзгаришлар бўлади. Яна ҳам аниқроғи дарвозабон, марказий ҳимоячи, қанот ярим ҳимоячиси ва ҳужумчига эҳтиёжимиз бор.\n- Сир бўлмаса, кимлар таркибни тарк этади ва қайси футболчилар “Шўртан” жамоасига таклиф қилинади?\n- Энди ҳозирча буни ошкор қила олмайман. Тошкентда ўтадиган ёзги ўқув-йиғинимизга бир қатор малакали футболчиларни таклиф қилганмиз. Тайёргарлик жараёнлари ва ўртоқлик учрашувлари давомида уларни синаб кўрамиз. Бу сафар танловда адашмасликка ҳаракат қиламиз.\n- Бу йил янги мусобақа ташкил қилинди. Жамоанинг Лига Кубогидаги иштирокини қандай изоҳлайсиз?\n- Профессионал Футбол Лигаси томонидан ташкиллаштирилган янги Ўзбекистон Лига Кубоги-2019 мусобакадан кўнглим тўлди. Унда фақат Суперлига эмас, Про-Лига жамоаларининг ҳам иштирокидан хурсандаман. Гуруҳдан муваффақиятли ўтдик. Лекин асосий кураш олдинда турибди. Ўзбекистон Кубогида омадимиз юришмади. Бу турнирда эса ғолиблик учун ҳаракат қиламиз.\nМанба\t: “Шўртан” матбуот хизмати\n"Шўртан" ёшлари "Ҳоким Кубоги"ни ғалаба билан бошлашди 0\nХотира турнирида "Шўртан" ёшлари совриндор бўлишди 1\n“Шўртан” футбол академиясига танлов бошланди 2


Сирғали автомобиль бозоридаги нархлар (2016 йил 6 март) » Скачать музыку бесплатно новинки музыки 2016-2017\nКомментариев: 0 Просмотров: 1 393 Дата: 7-03-2016, 07:00 Сирғали машина бозори бу якшанба ҳам одамлар билан гавжум бўлди. Миллий автомобилларимиздан Матиз, Нексия кўпроқ харид қилинди. Нархлар ҳам бироз кўтарилган. Хорижий автомобиллар: TOYOTA RANGE ROVER (ишлаб чиқарилган йили – 2006 й, юрган масофаси – 156 000 км, тел: +99897 700-75-78) – 48 000 ш.б. MERSEDES-BENZ 220 (ишлаб чиқарилган йили – 1999 й, юрган масофаси – 234 000 км, тел: +99890 924-77-00) – 13 000 ш.б. KIA FORTE (ишлаб чиқарилган йили – 2009 й, юрган масофаси – 127 000 км, тел: +99894 658-33-00) – 12 000 ш.б. NISSAN TIIDA (ишлаб чиқарилган йили – 2007 й, юрган масофаси – 133 000 км, тел: +99898 128-19-57) – 8 500 ш.б. HYUNDAI TUSCON (ишлаб чиқарилган йили – 2007 й, юрган масофаси – 92 000 км, тел: +99898 311-99-22) – 13 000 ш.б. MERSEDES-BENZ 220 (ишлаб чиқарилган йили – 1999 й, юрган масофаси – 138 000 км, тел: +99897 747-07-04) – 20 000 ш.б. HYUNDAI TUSCANI (ишлаб чиқарилган йили – 2007 й, юрган масофаси – 118 000 км, тел: +99894 647-05-51) – 11 000 ш.б. Миллий автомобилларимиз: CAPTIVA IV (ишлаб чиқарилган йили – 2015 й, юрган масофаси – 7 000 км, тел: +99897 706-91-91) – 25 500 ш.б. MALIBU III (ишлаб чиқарилган йили – 2012 й, юрган масофаси – 56 000 км, тел: +99890 900-88-00) – 15 000 ш.б. LACETTI III (ишлаб чиқарилган йили – 2012 й, юрган масофаси – 46 000 км, тел: +99898 774-50-08) – 10 500 ш.б. LACETTI II (ишлаб чиқарилган йили – 2014 й, юрган масофаси – 29 000 км, тел: +99898 774-50-08) – 11 500 ш.б. LACETTI I (ишлаб чиқарилган йили – 2014 й, юрган масофаси – 5 400 км, тел: +99898 774-50-08) – 11 000 ш.б. NEXIA II (ишлаб чиқарилган йили – 2015 й, юрган масофаси – 10 500 км, тел: +99893 589-89-98) – 8 000 ш.б. NEXIA II (ишлаб чиқарилган йили – 2015 й, юрган масофаси – 8 500 км, тел: +99891 458-88-50) – 7 200 ш.б. NEXIA II (ишлаб чиқарилган йили – 2012 й, юрган масофаси – 150 000 км, тел: +99890 808-11-55) – 6 500 ш.б. COBALT II (ишлаб чиқарилган йили – 2015 й., юрган масофаси – 26 000 км, тел: +99893 527-19-61) – 9 000 ш.б. COBALT II (ишлаб чиқарилган йили – 2013 й, юрган масофаси – 30 000 км, тел: +99890 937-08-00) – 8 000 ш.б. COBALT III (ишлаб чиқарилган йили – 2014 й, юрган масофаси – 43 000 км, тел: +99890 323-26-20) – 8 300 ш.б. SPARK III (ишлаб чиқарилган йили – 2011 й, юрган масофаси – 43 000 км, тел: +99897 420-97-92) – 5 800 ш.б. SPARK II (ишлаб чиқарилган йили – 2012 й, юрган масофаси – 100 000 км, тел: +99898 300-79-07) – 5 000 ш.б. SPARK II (ишлаб чиқарилган йили – 2011 й, юрган масофаси – 75 000 км, тел: +99893 386-52-10) – 5 500 ш.б. MATIZ (ишлаб чиқарилган йили – 2015 й, юрган масофаси – 75 км, тел: +99891 165-15-81) – 6 000 ш.б. MATIZ (ишлаб чиқарилган йили – 2014 й, юрган масофаси – 12 000 км, тел: +99894 325-20-20) – 5 200 ш.б. MATIZ (ишлаб чиқарилган йили – 2006 й, юрган масофаси – 316 000 км, тел: +99897 719-46-89+метан газ) – 3 300 ш.б. DAMAS (ишлаб чиқарилган йили – 2014 й, юрган масофаси – 22 000 км, тел: +99890 326-31-83) – 7 000 ш.б. DAMAS (ишлаб чиқарилган йили – 2013 й., юрган масофаси – 67 700 км, тел: +99890 178-60-99) – 6 500 ш.б. Кузатувимиз жараёнида, ORLANDO II (ишлаб чиқарилган йили – 2015 й, юрган масофаси – 20 000 км) – 14 000 ш.б., LACETTI III (ишлаб чиқарилган йили – 2014 й, юрган масофаси – 40 000 км) – 12 000 ш.б., NEXIA II (ишлаб чиқарилган йили – 2015 й, юрган масофаси – 36 000 км) – 7 200 ш.б., NEXIA COHC (ишлаб чиқарилган йили – 2001 й, юрган масофаси – 280 000 км) – 4 000 ш.б., SPARK II (ишлаб чиқарилган йили – 2015 й, юрган масофаси – 11 000 км) –6 600 ш.б., SPARK II (ишлаб чиқарилган йили – 2010 й, юрган масофаси – 17 000 км) –6 000 ш.б., MATIZ (ишлаб чиқарилган йили – 2009 й, юрган масофаси – 300 000 км) – 3 200 ш.б.,га харид қилинди. Изоҳ: Нархлар шартли бирликда (ш.б.) берилмоқда. Aвтомобилларни юқорида кўрсатилган нарх билан олишингизга «Carzone.Uz» сайти кафолат бермайди. - деб хабар бермоқда Carzone.uz нашри.


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (“ИСЛОМ НУРИ” ГАЗЕТАСИ, 2015 ЙИЛ 7-СОН)\nСЎРАГАН ЭДИНГИЗ... (“ИСЛОМ НУРИ” ГАЗЕТАСИ, 2015 ЙИЛ 7-СОН)\nСавол: Жинлар таъсиридан қандай сақланиш мумкин?\nЖавоб: Жинлардан сақланишнинг йўли эҳтиёткорликдир. Улар кўпинча шомдан кейин, яъни қоронғу тушаётган маҳалда теварак-атрофга чиқишади. Жобир ибн Абдуллоҳ (розияллоҳу анҳу) ривоят қилади: “Расулуллоҳ (соллаллоҳу алайҳи ва саллам) бундай дедилар: “Хуфтонда идишларнинг устини ёпиб, мешлар оғзини боғлаб, эшикларни тамбалаб ва болаларингизни (уйда) олиб ўтирингиз, чунки (шу вақтда) жинлар атрофга тарқалишади...” (Имом Бухорий ривояти).\nШайх Абу Бакр Жазоирий айтади: “Агар Аллоҳ инсонни сақлаш учун вакил қилган фаришталар бўлмаганида эди, жин ва шайтонларнинг ёмонлигидан ҳеч бир зот нажот топмасди”(“Тафсири Насафий”).\nСавол: Баъзан қабристонда қабрларни босиб юрган кишиларни кўрамиз. Шундай қилиш жоизми?\nЖавоб: Маййитни дафн этиш чоғида ёки бошқа пайтларда қабрлар устини босиш мумкин эмас. Абу Ҳурайра (розияллоҳу анҳу) ривоят қилади: Пайғамбаримиз (соллаллоҳу алайҳи ва саллам) бундай дедилар: “Сизларнинг бирортангиз қабр устига ўтирганингиздан кўра бир чўғнинг устига ўтириб, кийимингизни куйдирганингиз ва ўша кийим куйиб, терингизга ёпишиб қолгани яхшироқдир” (Имом Муслим ривояти). (“Фатовойи Ҳиндия”).\nСавол: “Садақа қилинг, садақа – радди бало” деган иборани эшитган баъзи кишилар ҳар хил бало-офатлардан омонда бўлиш учун садақа қилишади. Бу нарса ширк бўлиб қолмайдими ёки юқоридаги ибора нотўғрими?\nЖавоб: “Садақа – радди бало”, дегани “Садақа балонинг қайтарилишига сабаб бўлади”, деганидир. Аллоҳ таоло садақа сабабли ҳар хил балоларни даф қилади.\n“Садақа – радди бало”, жумласини садақанинг ўзи балоларни қайтаради, деб тушунмаслик керак.\nКишини ёки нарсани, ҳақиқатан, балоларни қайтаради, дейиш ширкдир (“Фиқҳул Акбар”).\n1288 марта ўқилган.


Жиззахда “ГАЗ-31” билан тўқнашган “Cobalt” ёниб кетди. 3 киши ҳалок бўлди — Sof.uz\nЖиззахда “ГАЗ-31” билан тўқнашган “Cobalt” ёниб кетди. 3 киши ҳалок бўлди\n9.03 20:35 231 Жамият\nЖиззах вилояти Фориш тумани Учма маҳалла фуқаролар йиғини ҳудудидан ўтган “Жиззах - Фориш - Қизилча” 4Р-36 йўлининг 85- километрида йўл транспорт ҳодисаси рўй берди. Бу ҳақда вилоят ИИБ Ахборот хизмати хабар берди.\nМаълум қилинишича, Навоий вилояти Нурота тумани Синтоп қишлоқ фуқаролар йиғинида яшовчи Ж.С. бошқарувидаги “Cobalt” Фориш тумани Қўлба қишлоқ фуқаролар йиғинида яшовчи З.Д. бошқарувидаги “ГАЗ-31” билан тўқнашган.\nКўнгилсиз ҳодиса оқибатида “Cobalt”да ёнғин келиб чиқди ва ушбу автомашина ҳайдовчиси Ж.С. ҳамда унинг манзилдоши, йўловчи Х.Г. куйиш жароҳатидан вафот этган. Худди шундай, “ГАЗ-31” ҳайдовчиси Б.Т. туман тиббиёт бирлашмасида кўрсатилган ёрдамга қарамасдан ҳаётдан кўз юмган. Мазкур автомашинада бўлган ҳайдовчининг ҳамқишлоғи йўловчи И.Э. эса бош мия ёпиқ жароҳати, бош мия чайқалиши, чап болдир суягининг ёпиқ синиши ташхиси билан шифохонанинг травматология бўлимига ётқизилди.


Gangnam Style, Mr.Saxobeat сингари қўшиқлари бир кунда хит бўлган ижрочилар ҳозир нима билан банд? (видео) - Daryo\n09:28, 22.09.2020 39010\nGangnam Style, Mr.Saxobeat сингари қўшиқлари бир кунда хит бўлган ижрочилар ҳозир нима билан банд? (видео)\nМашҳур бўлиш осон эмас, машҳурликни сақлаб қолиш эса ундан-да қийин. Қуйида биргина хити билан машҳур бўлган, аммо шундан кейин кўринмай қолган шоу-бизнес вакиллари ҳақида маълумот бериб ўтамиз.\n«Шоколадли қуён» («Шоколадний заяц») қўшиғи билан яхши таниш бўлган Пьер кейинчалик ҳам ижод билан шуғулланишига қарамай, омадли карьера қилишга муваффақ бўлмаган. У баъзида қўшиқлар тақдим қилади, клуб ва оқшом тадбирларида дижей сифатида ҳам фаолият олиб боради. Бир вақтлар қўшиғи хит бўлган Нарцисс шов-шувли жанжалларга ҳам аралашган.\n2017 йилда хонандага бир неча аёллар томонидан айбловлар қўйилган, хусусан, рафиқаси Валерия Калачева эрини спиртли ичимликлар ичиш ва қўл кўтаришда айблаган. Оқибатда Пьер рафиқаси билан ажрашган.\n«Юлдузлар фабрикаси–2» нинг яна бир иштирокчиси Маша Ржевскаянинг ҳам «Мушук бўлсам» («Когда я стану кошкой») қўшиғи хит бўлган.\nБир вақтлар радиоканаллардан тушмаган қўшиқ ижрочиси кейинчалик эстрадада ўз ўрнини топа олмаган ва актрисалик билан шуғулланишга қарор қилган. Унга америкалик кинорежиссёрлар томонидан таклифлар ҳам келиб тушган ва у Мария Кая тахаллуси билан қисқа метражи фильмларда суратга тушган. Айни вақтда Маша Лондонда яшайди ва театрда ишлайди. У турмуш қурган ва бир қизи бор.\nРуминиялик хонанда Александра Станнинг Mr. Saxobeat қўшиғи дунёнинг барча бурчагида машҳурликка эришган десак, хато бўлмайди. Аммо хит қўшиқ ва унинг ижрочиси вақтлар ўтиб унутилган.\nШунга қарамасдан, Александра мусиқа билан шуғулланишда давом этади, альбомлар чиқаради ва Европа ҳамда АҚШ бўйлаб тур сафарларга бориб туради. 2013 йилда хонанда саломатлиги сабаб карьерасида бироз танаффус кузатилган, аммо ҳозир ижод қилишда давом этмоқда ва яқинда янги альбомини тақдим этди.\n«Юлдузлар фабрикаси–3» ғолиби бўлган Никита «Мушукча» («Котёнок») қўшиғи сабаб машҳурликка эришганди. Шундан кейин унинг бошқа ижод намуналари аввалгисидек хит бўлмаган, аммо Малинин хонандалик карьерасини тўхтатгани йўқ.\nУ нафақат ўзи, балки бошқа шоу-бизнес вакиллари учун ҳам қўшиқ ёзиб, мусиқа басталаб туради. Хонанда турмуш қурган, уни онда-сонда саҳнада учратиш мумкин.\nИспаниялик уч опа сингил — Las Ketchup гуруҳи аъзолари аслида шоу-бизнесга бегона бўлган. Ҳазил тарзида Aseraje қўшиғини ёзишга қарор қилган опа-сингиллар қўшиқдан кейин бир онда машҳур бўлиб кетган. Деярли барча мамлакат хит-парадларида уларнинг қўшиғи бир неча ҳафта давомида етакчи бўлган.\nКейинчалик улар томонидан Hijas del Tomate деб номланган дебют альбоми тақдим қилинган ва бир қанча нуфузли мукофотларга сазовор бўлишларига сабабчи бўлган. Айни вақтда Las Ketchup мусиқа ёзиш ва Европа бўйлаб гастрол сафар қилишда давом этмоқда. Гуруҳ чиқиши давомида эски рэпертуаридаги қўшиқларни ижро қилишни яхши кўради.\nЕлена «Қуёш» қўшиғи ижросидан кейин «Олтин граммафон»га сазовор бўлган, РМА 2007 тақдирлаш маросимида «Энг яхши қўшиқчи» ва «Энг яхши композиция» номинацияларидан ўрин олган. 2013 йилда у жазз жанрида ёзилган альбомини тақдим қилган.\nШундан кейин бир неча қўшиқ куйлаган Терлеева аввалгидек машҳурликка эриша олмаган.\n2012 йилда PSY томонидан куйланган Gangnam Style қўшиғи деярли барчани рақсга туширган деса янглиш бўлмайди. Шундан кейин хонанда қисқа муддат бўлса ҳам мегаюлдуз бўлган.\nPSY YouTube’да видеоси бир миллиарддан кўп кўрилган илк хонанда бўлган. PSY айни вақтда ўз мамлакатида ҳали ҳам машҳур, шу билан бирга, туризм элчиси сифатида фаолият олиб боради ва реклама роликларида суратга тушади. Унинг халқаро аренадаги машҳурлиги сўнишни бошлагани ҳамда Аделе’нинг видеоси уникидан ҳам кўпроқ кўрилганидан кейин у спиртли ичимликларга ружу қўйгани ва биргина хит муаллифи эканлиги оғирлигини тан олган. 2017 йилда «4Х2=8» альбомини тақдим қилган ва ундаги I Luv It треки бир қанча халқаро чартлардан ўрин олган. Аммо бошқа қўшиқлари Gangnam Style’чалик машҳур бўла олмаган.\nЎзига ортиқча бино қўйган машҳур шахслар\n12:35 Бугун 2915\n12:25 Бугун 750\n12:23 Бугун 10564\n12:11 Бугун 5599\n17:23, 26.10.2020 114080\n22:43, 26.10.2020 107539\n12:10, 27.10.2020 90393\n12:21, 27.10.2020 86191


Уйинг торлигидан қийналяпсанми?.. | Azon.uz - Ахборот-таҳлилий портал\nУйинг торлигидан қийналяпсанми?..\n929 17:35 15.10.2020\nШайх Нобулсийдан қиссалар ва ҳиссалар (эллик иккинчи қисм)\nЯқинларимдан бири уйи кичкина ва торлигидан дўстига нолиб қолди. Дўсти унга:\n– Сен Набий соллаллоҳу алайҳи васаллам олдиларида ким бўлибсан?! У зот алайҳиссалом уйлари торлигидан тунда намоз ўқисалар, аёллари сурилиб жой берар, сажда қиладиган жойдаги оёқларини тортиб олиб турар эди. Шу билан бирга завжалари қалблари хотиржам эди.\nТаржимон иловаси: Борган сари ношукр бўлиб бормаяпмизми?\nАввалги даврлардаги катта данғиллама уйлар ҳозирдаги уйлар олдида кулбача бўлиб қолаётгани сир эмас.\nИнсонни қаноати бой қилади. Нафси эса ҳеч тўймайди. Бойларга ҳасад эмас, ҳавасни йўлга қўйиш, ниятингни тўғирлаб олиш лозим.\nАллоҳ кимга нима беришни Ўзи яхши билади. Сенга бойлик ато этса кўтаролмай йўлдан озишдан ҳазир бўл.\nАввалги даврлардан кўра ҳозир нафсимиз ҳакалак отиб кетган. Баландроқ уй қур, зўрроқ машина ол, каттароқ мансабга ўтир ва ҳоказо...\nСоҳам туфайли кўп уйларга киришга тўғри келади. Бир хонали уйда яшаётган оилалар бор... Ойлаб гўшт еёлмаётган оилалар бор...\nЭътиборлиси шуки, ўзи икки хонадан иборат сомон сувоқ уйда бахтли-саодатли яшаётганлар бор. Данғиллама 25 хонали уйда яшаб туриб бахтсиз яшаётганлар бор.\nИслом дини инсонни бой бўлишдан қайтармайди. Аксинча, бойлик сабабли икки аркон юзага келади: закот ва ҳаж.\nБойлик инсонни туғёнга, ҳаром-ҳариш ишларга бошласа, қандай ёмон!\nБойлик инсонни саховат-у эзгуликларга бошласа, қандай ҳам яхши!\nЭй уйи кичиклиги, улови эскилиги, ҳаёти фақирлигидан нолиётган киши!\nНабий соллаллоҳу алайҳи васаллам икки кун тўйиб овқат емаганларини унутма! У зот алайҳиссалом уйлариторлигидан намоз ўқиётиб аёллари оёғига туртиниб ўқиганларини эслаб қўй! Саҳобийлар розияллоҳу анҳум очликларидан қоринларига тош боғлаб юрганини ёдингга ол!\nИшла, ҳалол меҳнат билан бойи, закот ва садақотларингни адо эт, инсонларга эзгулик қил!\nМусулмон кимса бой бўлса-ю туғёнга кетмаса қандоқ яхши! Мусулмон кимса фақир бўлса-ю қаноатли бўлса қандоқ яхши!\nИбн Ражаб Ҳанбалий раҳимаҳуллоҳ айтади: "Нафс ундан қийналадиган ва машаққат бўладиган ҳар бир нарсада гуноҳларнинг ўчирилиши бордир".


Пешавордаги жангда энг кўп сонли "ўзбек жангарилар" қатнашган - BBC Uzbek - O'zbekiston\nСўнгги янгиланиш 19 декабр 2012 - 10:47 GMT\nЖангарилардан бирининг танасидаги татуировка\nПокистон матбуотининг хавфсизлик кучлари маълумотига таяниб ёзишларича, шанба ва якшанба кунлари Покистоннинг Пешавор шаҳрида юз берган ҳужумларни ўзбек ва доғистонлик жангарилар амалга оширганлар.\nPakistan Today газетасининг интернет саҳифасидаги мақолага кўра, хавфсизлик кучлари кўп вақтдан бери турли ҳужум ва амалиётларда ўзбеклар билан юзма-юз келишган, лекин Пешаворда улар бунчалар кўп сонли ўзбек жангарилар билан аввал тўқнашмагандилар.\nШанба куни Покистоннинг энг йирик шаҳарларидан бўлган Пешаворнинг Бача Хон аэропортига уюштирилган ҳужумда беш оддий фуқаро ва беш жангари ҳалок бўлганди. Ҳужум учун масъулиятни Покистон Толибони ўз бўйнига олган.\nҲужум ортидан юзага келган отишмалар туфайли аэропорт, савдо маркази ва Покистон Ҳаво кучлари базаси ёпилган. Сўнгра якшанба тонгида полиция ва қўшинлар яқин орада жойлашган уйда бошпана топгани ишонилган жангарилар гуруҳига ҳужум қилиб бир неча жангарини ўлдиришган.\nБу амалиёт ортидан тарқатилган маълуотларга биноан, жангарилар Ўзбекистон Исломий Ҳаракатининг аъзолари бўлишган.\n"Шафқатсиз ва йиртқич"\nЧоршанба куни парламентда чиқиш қилган Покистон Мусулмонлари лигаси аъзоси Шайх Ваққос Акромнинг айтишича, "ўзбек жангарилар" 40 минг доллар эвазига Покистонда террор амалиётларини амалга оширадилар. Унинг айтишича, Пунжобдаги бошқа ман қилинган гуруҳлар ҳам Ўзбекистон Исломий Ҳаракати номи остида амал қилишни бошлаганлар.\nПокистон хавфсизлик кучлари Ўзбекистон Исломий Ҳаракати жангчиларига тобора кўп ҳолларда дуч келаётганларини айтадилар\nАсли ўзбекистонлик жангарилар Таҳрики Толибон Покистон ҳаракати билан ҳамкорликда хавфсизлик кучларига қарши ҳужумларни амалга ошириб келадилар. Ўзбекистон Исломий Ҳаракати 150 жангариси билан апрел ойида Банну шаҳри қамоқхонасига қилган ҳужуми ҳақида ўзбек ва олмон тилларида видеолавҳа тарқатган эди.\nХавфсизлик кучларига кўра, ЎИҲнинг Покистонда амал қилиши ҳеч кимга сир эмас, лекин ҳаракатнинг аъзолари энди нафақат чекка ҳудудларда, балки йирик шаҳарларда жойлашиб олишаяпти.\nМақолага кўра, нима учун эндиликда Таҳрики Толибон Покистон тобора кўп ўзбек жангарилар дастагига таянаётгани ноаниқ. Уларга қарши курашаётган қўшинлар эса ўзбек жангариларининг "ғайрати, шафқатсизлиги ва йиртқичлиги"ни тан оладилар.\nКузатувчилар юқори даражали нишонларга қарши ҳужумларда тобора кўп сонли хорижий жангчиларнинг иштирок этиши Покистондаги хавфсизлик вазиятини ўзгартириши мумкинлигини айтишади.\nБаъзи таҳлилчиларга кўра, кўп ҳолларда доғистонлик, чечен, уйғур, қирғиз ва тожик жангчилар ҳам Покистонда "ўзбек" дея тамғаланади.\nҲужумларда ҳалок бўлган тўққиз жангаридан камида беш нафари, полицияга биноан, кўринишидан марказий осиёлик ва қофқоз жиҳатларига эга бўлган.\nАйни дамда хавфсизлик кучлари тўрт жангарининг жасадларидаги татуировкалар нимани англатишини ўрганишга уринишмоқда. Айниқса икки жангарининг танасидаги татуировкаларни полиция "шайтон" рамзи дея талқин қилмоқда.\nХавфсизлик кучларидаги баъзи расмийлар мазкур жангарилар жиҳодга қўшилишдан аввал Россиядаги қандайдир диний оқимнинг аъзоси бўлганига ишонадилар.\nБироқ, бошқа таҳлилчилар, собиқ совет республикалари ёшлари орасида татуировка одатга айланганини айтиб, диний оқим борасидаги изоҳни рад этишаяпти.\nЯна бир жангарининг оёғида юлдуз татуировкаси аниқланган, бошқасининг билагида эса кирил алифбоси ҳарфлари билан "Юсуф" исми битилган.\nДиний оқим борасидаги талқинларга эса бир жангарининг курагига битилган "ёвуз юз ва узун тирноқли бармоқлар" татуировкаси сабаб бўлган.


ЛОҚАЙДЛИК АСЛО ФОЙДА КЕЛТИРМАС — Zamaxshariy.uz\nЛОҚАЙДЛИК АСЛО ФОЙДА КЕЛТИРМАС\nСоҳибқирон Амир Темур ўзининг тузукларида: “Ишбилармон, мардлик ва шижоат соҳиби, азми қатъий тадбиркор ва хушёр бир киши минглаб тадбирсиз лоқайд кишилардан яхшидир”, — деб таъкидлайди. Дарҳақиқат, бепарволик ва беғамлик барча даврларда юзага келган кулфат ва мусибатларнинг асосий сабаби бўлган. Донишмандлардан бирининг “Душманлардан қўрқма – нари борса, улар сени ўлдириши мумкин. Дўстлардан қўрқма – нари борса, улар сенга хиёнат қилиши мумкин. Бироқ, бефарқ одамлардан қўрқ – улар сени ўлдирмайди ҳам, сотмайди ҳам, фақат уларнинг жим ва бепарво қараб туриши туфайли Ер юзида хиёнат ва қотилликлар содир бўлаверади”, деган фикрлари ҳам лоқайдлик ва бефарқлик келтириб чиқарадиган оқибатларнинг даҳшатини тасаввур қилиш имконини беради.\nҲушёрликни таъминлашда кичик, майда-чуйда нарсаларнинг ўзи бўлмайди. “Бир гугурт бир қишлоқни ёндиради”, “Бир таёқ бошни ёради” каби халқ донишмандлиги намуналарида бундай эътиборсизликнинг инсон ва жамият ҳаётида қандай окибатларни келтириб чиқариши мумкинлиги ўзининг яққол ифодасини топган. Шундай бўлса-да, афсуски, ҳаётимизда ҳали-ҳануз беғамлик, лоқайдлик, содир бўлаётган ҳодисаларни кўриб кўрмасликка олиш каби иллатлар мавжудлигини, орамизда тинчлик ва осойишталикни таъминлашни фақат давлатнинг иши, “бунинг менга дахли йўқ” деб ўйлайдиганлар ҳам борлигини қайд этиш лозим. Машҳур адиблардан бири “Лоқайдлик дунёдаги энг кучли зилзила ва бўронлардан ҳам ёмон душмандир!” деб ёзган эди. Лоқайдлик бу – бурч ва масъулиятни ҳис қилмаслик, атрофдагиларнинг, ўзининг тақдири ва келажагига даҳлдор воқеликларга эътиборсизликдир. Барча даврларда зиёлилар бундай иллатга қарши курашганлар, халқни огоҳлантириб келганлар. Мустақилликка эришганимиздан сўнг, бундай иллатга қарши кураш алоҳида аҳамият касб эта бошлади. Президентимиз ҳам доимо фуқароларимизни огоҳликка ва эътиборли бўлишга чақиради. Бу шунинг учун керакки, лоқайдликнинг маъно мазмуни на муқаддас динимиз моҳиятига, на бошқа тараққиёт қонунларига тўғри келади. Уни яна дангасалик, танбаллик, боқимандалик, боқибеғамлик ва бепарволик каби салбий иллатлар билан боғлаш мумкин. Булар жамиятни тубанлаштирадиган омиллардандир. Ҳозирги даврнинг талаби – аниқлик ва янгиликлардан тезкорлик билан хабардор бўлиш. Лоқайдлик эса бунга тамомила зиддир.\nШайх Саъдий айтади: “Магар сен ўзгаларнинг қайғусиға лоқайдлик ила қарасанг, сен инсон деган номға нолойиқсен”. “Бекорчидан Худо безор”, — дейди доно халқимиз. Ёшларимиз турли мутаассиб гуруҳлар таъсирига тушиб қолмаслиги учун уларнинг бўш вақгини унумли ўтказиш, касб-ҳунар, фойдали меҳнатга ўргатиш, турли тўгараклар фаолиятини жонлантириш, спорт клубларида қулай имкониятлар яратиб бериш муҳимдир. Фарзандларимизни фидойилик, ватанпарварлик, тадбиркорлик, миллатпарварлик, Ватанга садоқатга ўргатиш кўп жиҳатдан ота-оналарга боғлиқ. “Бекордан Худо безор”, дейди доно халқимиз. Ёшларимиз турли мутаассиб гуруҳлар таъсирига тушиб қолмаслиги учун уларнинг бўш вақтини унумли ўтказишга, касб-ҳунарга, фойдали меҳнатга ўргатиш, турли тўгаракларга спорт клубларига жалб қилиш ғоят муҳим.\nШунинг учун фарзандларимиз тарбиясида, маҳаллаларимиз, юртимиз ободлиги ва кўркамлигида, бир-биримизга меҳр-оқибат кўрсатишда доимо ҳушёр ва жонкуяр бўлайлик. Ахир миллатимизга хос мардлик, саховатпешалик, ҳамдардлик хислатлари бизнинг вужудимизга, қон-қонимизга сингиб кетган-ку. Зеро, виждон поклиги ва бедорлиги биз мусулмонларга буюк аждодларимиздан меросдир. Абу Ҳурайрадан (розияллоҳу анҳу) ривоят қилинишича, Расулуллоҳ соллаллоҳу алайҳи васаллам бундай марҳамат қилганлар:\n“Ким дунёда бир мўминнинг дунё ғамларидан бирини енгиллаштирса, Аллоҳ таоло ҳам ундан қиёмат ғамларини енгиллаштиради. Ким қийинчиликда қолган биродарини осонликка чиқарса, Аллоҳ таоло уни дунё ва охиратда осонликка чиқаради. Агар банда биродарига ёрдам берса, Аллоҳ таоло ҳам бандасининг ёрдамида бўлади” (Муслим ва Бухорий). Беғамлик лоқайдликнинг онасидир. Ҳар қандай фазилат ҳаддан ошса, иллатга: тавозе — лаганбардорлик, андиша -кўрқоқлик, ибо — мутелик, уялиш — журъатсизликка айланади. Ер бузилса — деҳқон, бола бузилса — ота-она уялади. Яхши фазилат экиб, парвариш қилинмаса, ёмон сифатлар унади. Фарзанд кўриб, қаровсиз қолдирилса. у фидойи, ватанпарвар бўлмайди, гиёҳванд, жиноятчи ёки мутаассиб бўлади.\nPrevious Post:ҚАДРИ БАЛАНД -ТИНЧЛИК НЕЪМАТИ\nNext Post:ҚЎШНИЛАРГА МЕҲР МУҲАББАТЛИ БЎЛАЙЛИК


28 октябрь куни Ўзбекистонда кутилаётган об-ҳаво маълумоти - Zamin.uz\n20:23 / 27.10.2020\nГидрометеорология хизмати маркази эртага, 28 октябрь куни қандай об-ҳаво кутилаётганини маълум қилди.\nТошкент шаҳрида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 3-5 даража, кундузи 10-12 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 3 даража совуқ-2 даража илиқ, кундузи 8-13 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 3-8 даража, кундузи 10-15 даража илиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 3-8 даража, кундузи 10-15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10 даража, кундузи 12-17 даража илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 5-10 даража, кундузи 13-18 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси ва кундузи 0-5 даража илиқ бўлади. “Замин” янгиликларини “Telegram”да кузатиб боринг\n21-09-2020, 13:20, Ўзбекистон\n4-02-2020, 14:53, Ўзбекистон


Нима учун Шариф полвон курашни ташламоқчи бўлди? — USMONOV.UZ\nНима учун Шариф полвон курашни ташламоқчи бўлди?\nWritten by usmonov\nЯқинда Эркин кураш бўйича Бухоро вилояти биринчилиги бўлиб ўтди. Бу чемпионатда 66 кг вазнда жияним Шариф Қўшаев ҳам иштирок этди. Ўша куни ишларимни битириб, шошганча Бухоро вилояти Олимпия заҳиралари коллежи биносига бордим. Етиб борганимда Шариф финал йўлланмасини ҳал қилиб олган экан.\nШарифга яқинлашиб, ундан финалда рақибинг ким, деб сўрадим. Унинг жавобидан учрашув назоратчиларининг ноҳақлик қилиши эҳтимоли борлигини сезгандек бўлдим. Унга қараб “Ука, сен бу мусобақада ғолиб бўласанми, йўқми, унчалик аҳамиятга эга эмас. Муҳими, сен ҳалол кураш. Агар кураш тушаётган пайтингда ҳакамлар ноҳақлик қилса, бунга эътибор берма, беллашувни давом эттиравер. Уларнинг ноҳақлиги кураш тутишингга таъсир қилмасин. Кўп полвонлар бир балга ҳам ноҳақлик қилишганини кўрса, ўша заҳотиёқ ғалаба қилиш иштиёқини йўқотиб қўяди. Руҳий зарба олган полвон кураш пайтида ўз кучини тўлиқ намойиш қила олмайди ва осонгина енгилиб қолади. Шунинг учун вазифанг учрашувнинг охиригача бор кучинг билан ғалаба учун курашиш эканлигини унутма!” деб уқтириб қўйдим.\nБироздан сўнг финал ўйини бошланиб кетди. Айтганимдай, бошданоқ Шарифнинг икки бали ҳисобга олинмади. Жияним бунга аҳамият бермасдан курашда давом этди. Финални бошқарган ҳакамнинг Шариф учун кўрсатган балларини учрашув бош назоратчиси ёзмадими, бошқа сабабми, хуллас, барча мураббийлар, томошабинлар ва спортчилар кўз ўнгида учрашувда яққол устунлик қилган бўлса ҳам, учрашув назоратчиси унинг рақибини ғолиб деб эълон қилди. Мусобақада шунчаки мухлис сифатида қатнашганим ва спортнинг эркин кураш тури қоидаларини унчалик тушунмаганим учун ўша вақти ҳакамларга умуман эътироз билдирмадим, лекин бутун зал шовқин солганча ўз эътирозларини билдириб қолди.\nШарифнинг қаттиқ хафа бўлгани сезилиб турарди. Ҳатто “Маросимнинг тақдирлаш қисмига қатнашмайман, спортигаям, ҳакамларигаям…”, деганча алам устида ташқарига чиқиб кетди. Ахир шу даражага етгунича озмунча тер тўкканмиди. Зални тарк этаётганда уни ушлаб олдим. Унга қараб: “Нимага сенинг ғалабангга рақибинг ва барча учрашувни кўриб турганлар ишониб турибдию ўзинг ишонмайсанми?! Шу қилганлари учун ҳам сен республикада биринчи ўринни олиб, буларга кимлигингни кўрсатишинг керак!” дедим. Сўзларимдан ўзига кела бошлади ва ўз фикридан қайтди. Бироздан сўнг учрашувнинг бош ҳакамини гарчи мени танимаса-да, ёнимга келиб “Ака, Шариф 3 балл устунлик қилиб ғалаба қозонди. Тушунмадим, рақибидаги ортиқча балларни учрашув назоратчиси қаердан олди экан? Мен назоратчи айтган балларни кўрсатганим йўқ. Ўзим ҳам айнан шундай ноҳақликлар туфайли спортни тарк этиб, мақсадларимга эришолмай қолганман…” деди.\nШариф тақдирлаш маросимида иккинчи ўрин учун медаль ва дипломни қабул қилиб олиб, ташқарига чиқиб кета бошлади. Унинг ортидан бориб қарасам қўлидаги дипломни ғижимлаб олибди. “Нима қилаяпсан, бу диплом-ку!” дедим. У бўлса фақат биринчи ўринли диплом билан уйга кириб ота-онасини ҳурсанд қилмоқчи бўлгани, энди эса уларнинг юзига қандай қараши ҳақдаги изтироблар қийнаётганини айтди…\n— Тўхта, бу диплом айнан сен учун керак. Шу дипломингнинг орқасига “Ноҳақликлар туфайли иккинчи ўринни олганман. Айнан шу сабабдан ноҳақликларга қарши курашаман. Эркин кураш бўйича олимпиада олтин медалини юртимга олиб келиб, уларга аслида ким эканлигимни кўрсатиб қўяман” деб ёзиб имзо қўйгин ва коллекциянгнинг олд томонига қўйиб, ҳар сафар уйингга кирганда айнан шу дипломнинг орқасини очиб ўқигин, — дедим овозимни баландлатиб. Боланинг чеҳраси очилиб, кўзларида умид ва ишонч пайдо бўлди.\nОчиғи, Шариф сингари табиатан кучли болаларнинг спортдан ҳакамлар айби туфайли спортдан кўнгли қолишини, машғулотларни ташлаб, дадасининг автомобилини ювиш, мол боқиш, қурувчилик ёки бошқа арзимас ишларни қилиб юрганини кўрсам, ўзимни тутиб туролмайман.\nШарифнинг отаси (амамнинг турмуш ўртоғи) ҳам бир вақтлар елкаси ер кўрмаган полвонлардан бўлган. Тўйу байрамларда майдонга тушиб, шаъни ва ор-номуси учун рақиблари билан бел олишиб, яқин атрофда машҳур полвон сифатида тан олинган. Аммо тажрибали мураббийлар етишмаганми ёки оталари қишлоқ хўжалигида бригадир бўлганликлари учунми, қишлоқ хўжалиги ишлари билан чалғиб, спортда натижа кўрсата олмаган. Шариф эса уч тўрт йиллардан бери эркин кураш билан шуғулланиб, отасининг орзуларини рўёбга чиқармоқчи. Шу пайтгача ўсмирлар ўртасида вилоят ва республика миқёсидаги мусобақаларда совринли ўринларни эгаллади. Шарифдаги ғолибликка иштиёқ, куч ва маҳоратни кўрган мураббийлар уни Тошкентга — миллий терма жамоага қўшилишини бир неча маротаба таклиф қилишди. Бироқ авваллари оиласидаги моддий камчиликлар бўлиб тургани учун Шариф бу таклифга рози бўлмади, янаям аниқроғи, ортиқча чиқим билан оиласига оғирлиги тегмаслигини ўйлади. Афсуски, ота-онаси ҳам Шарифнинг келажакда чемпион бўлишига унчалик ишончи комил бўлмади…\nУшбу блогпостни ёзишдан мақсадим, халқаро спорт мусобақаларига юртимиздан фақатгина ҳақиқий полвонлар, чемпионликка муносиб номзодлар йўл олсин. Доимо юртимиз байроғи мадҳиямиз садолари остида жаҳон ареналарининг энг баланд шохсупаларида ҳилпираб турсин, шу онларни кўриб қувончдан кўз ёш тўкиб турайлик. Фарзандларимиз қайси соҳада бўлмасин ғолиблар, чемпионлар сафида бўлсин. Ватанимизни “Чемпионлар юрти” деб аташсин.\nОрганизмда тузларнинг тўпланиш сабаблари ва бунинг оқибатлари


Қадим замонда Африкада бир подшоҳ бўлиб, унинг дўсти бор экан. Дўстининг бир одати бор эканки, у нима иш содир бўлса, яхши бўлса ҳам, ёмон бўлса ҳам, "Бу яхши!" дер экан.\nПодшоҳ овга чиққан пайтида дўстини ўзи билан олиб борар, у шоҳга милтиғини ўқлаб бериб турар экан. Бир куни милтиқни нотўғри ўқлагани сабабли подшоҳ ундан отганида бош бармоғи узилиб кетибди. Буни кўриб подшоҳнинг дўсти ҳар доимгидек "Бу яхши!" дебди. Оғриқдан ғазабланган подшоҳ: "Йўқ, бу яхши эмас", деб дўстини қамаб қўйишни буюрибди.\nОрадан бир йил ўтиб, подшоҳ яна ов қилиб юрганида одамхўр қабила аъзолари уни ўғирлаб кетибди. Подшоҳни устунга боғлаб, ўтин ҳозирлай бошлашибди. Одамхўрлардан бири тасодифан подшоҳнинг битта бармоғи йўқлигини кўриб қолибди. Улар ирим қилиб ногиронларни ейишмас экан. Шу сабабли подшоҳни қўйиб юборишибди. Подшоҳ одамхўрлардан қутилишига сабаб бўлган воқеани эслаб, қилган ишидан уялиб, тезда зиндонга бориб, дўстини чиқариб олибди ва унга бўлган воқеани айтиб берибди. Дўсти унинг гапларини тинглаб "Бу яхши!" дебди. Подшоҳ ҳайрон бўлиб сўрабди: "Нега яхши бўлади, ахир мен сени бир йил зиндонда сақладим-ку?!" "Яхшилиги шундаки, агар мен зиндонда бўлмаганимда сиз билан овга борар ва одамхўрларга ем бўлар эдим".\nХулоса. Ҳар бир ишда бир яхшилик бўлади. Баъзида биз яхшилик деб ўйлаган нарсанинг кетидан ёмонлик келиши ва баъзан биз ёмонлик деб ўйлаган нарсанинг кетидан яхшилик келиши мумкин.\nАкбаршоҳ Расулов тайёрлади\n3382 марта ўқилди\nДругие материалы в этой категории: « Айюб алайҳис саломнинг сабри\tҲалол меҳнат »


Туркман парламенти сайловларида 288 номзод қатнашади\nЖорий йилнинг 14 декабр куни бўлиб ўтажак парламент сайловларида 288 номзод иштирок этиши кутилмоқда. Улардан 125 киши туркман парламентига сайланади. Бу ҳақда “Бетараф Туркманистон” газетаси мамлакат Марказий сайлов комиссиясига таянган ҳолда маълум қилади.\nМазкур сайловларга биринчи марта чет эллик кузатувчилар ва экспертлар таклиф қилинган. Улар орасида ЕХҲТ, МДҲ ва бир неча нуфузли халқаро ташкилотлар вакиллари бор.\nҲозирда мамлакатда сайловолди кампанияси давом этмоқда.


Ўзбекистон 167 16.04.2019 07:52:38\nШу кунларда Президентимиз ташаббуси билан бошланган ва мамлакатимиз бўйлаб кенг миқёсда ўтказилаётган ўзим ўқиган мактабга китоб совға қилиш тадбирларида ҳуқуқни муҳофаза қилиш органлари ҳам фаол иштирок этмоқда.\nЎзбекистон Республикаси Миллий Гвардияси Наманган вилояти Қўриқлаш бошқармаси бошлиғи майор Ҳожиакбар Абдуллаев ўзи таҳсил олган Чуст туманидаги “Сариқамиш” қишлоғида жойлашган 33 сонли умумий ўрта таълим мактаби ўқувчиларига ўзбек ва жаҳон адабиётининг сара наъмуналаридан жамланган 100 дан ортиқ китоб совға қилди.\nШу билан бирга ёш йигит-қизлар билан бўлган учрашувда бугун мамлакатимизда яратилаётган шароитлардан унумли фойдаланиш, келгусида ватан тараққиётига муносиб ҳисса қўшиш учун албатта китобга меҳр қўйиш, астойдил ўқиб ўрганиш кераклиги таъкидланди. Фаол ва наъмунали ўқувчиларга алоҳида совғалар ҳам топширилди.\nАҳамиятлиси, ҳозирда Наманган вилояти қўриқлаш бошқармасининг ҳар бир ходими ўзи ўқиган мактабига китоб совға қилишяпти.\nкитоб сариқамишлик ёшлар


Нодир Жонузоқ. “Рангин лаҳзаларга тўлмоқда ҳаёт...” - www.ziyouz.uz\nБош саҳифа Илм ва фанАдабиётНодир Жонузоқ. “Рангин лаҳзаларга тўлмоқда ҳаёт…”\nНодир Жонузоқ. “Рангин лаҳзаларга тўлмоқда ҳаёт…”\nИстеъдодли шоирнинг ижодида бевосита ўз қисматига дахлдор, ўз тақдирини башорат қилган, ҳеч бўлмаса, битта шеър бўлади. Шавкат Раҳмонда бундай шеърлар кўп. Бироқ унинг “Авж” деб номланган, бошқа асарларига нисбатан қисқароқ — тўрт бандли шеъри шоир қисматини тўлиқ белгилаб берган, назаримда. Ҳа, белгилаб берган, деяпман.\nНегаки бу шеър шоир айни кучга тўлган, шеър сарлавҳасига мутаносиб авж нуқтада ижод қилаётган паллада — ҳали ажал қўнғироғи сукунат қаърида мудраб ётган, уйғоқ тоғлар дунёга довруқ солаётган кезларда ёзилган эди.\nШеър шундай бошланади:\nМен, шубҳасиз, парчаланаман,\nШундай тугар буюк хизматим.\nШоир сохта камтарлик қилиб ўтирмайди. У “…хизматим”дан олдин “ажиб”, “сирли” каби бетараф сифатларни ҳам ишлатиши мумкин эди. Аммо у ўз қисматининг бошқаларникидан кўра қизиқ, фавқулодда кечаётганини ҳис қилади ва англайдики, тақдир уни буюк хизматга сафарбар қилмоқда.\nохир дунё бўлардир халос.\nБу ерда изоҳга ҳожат йўқ, деб ўйлайман. Фақат икки хил товланишга эга бўлган охир сўзига эътиборингизни тортмоқчиман. Мустақил тарзда у ғалаёнга тўла вужуд қисмати якунини билдиради. Аммо ёнидаги дунё сўзига бирикар, охирзамон бирикмасини эслата бошлайди.\nкўҳна юзим, ўйчан кўзларим,\nхудо берган эзгу сўзларим.\nМана, шоир хотиржамлиги, мўминлигининг сири! Унинг эзгу сўзлари ер юзида шунчаки яшамайди, балки курашади. Шоирнинг сўзларини ялов қилиб кўтарган дилллар бу курашга камарбаста бўлади. Шоир сўзлари ёвқур бургутлар сингари тубан иллатларга чанг солади.\nДарҳақиқат, чин шоир охирдунёга эмас, Мангуликка дахлдор.\nБу — унинг ёзуғи.\nШеър эса, ҳадисга мувофиқ, ҳикматдан холи эмас экан, қисмат кўзгусидир. Унда Шоир, Замон ва Макон зиддияти, унсурлари акс этади.\nДемакки, биз ҳам…\n“Шавкат Раҳмоннинг илк шеърлари гўзал!”, дейди кимдир.\n“Шавкат Раҳмоннинг сўнгги шеърлари ўтли!”, дейди бошқа биров.\nИккаласи баҳслашади. Гўё иккита шоирнинг тарафдорларидек…\nУларни жим кузатаман. Нимаям дердим: иккаласи ҳам ҳақ.\nЎзимга келсак, кайфиятимга қараб, гоҳ шоирнинг илк шеърларини, гоҳ кейинги даврда ёзганларини ўқийман.\nШоирнинг “Сайланма”сини бир бошдан варақларканмиз, дарадаги шаффоф булоқ бўйида гўзал табиат манзараларидан завқланиб юрган сайёҳнинг қандай қилиб хатарнок, илонизи сўқмоқлар орқали тоғ чўққисидаги вулқонлар қошигача чиқиб борганини кўрамиз. У бу йўлчилик мобайнида сокин кузатувчидан ёвқур жангчига айланиб боради. Олдин Сўз унинг учун мўйқалам бўлган бўлса, энди шамширга дўнади.\nОртидан келаётган маънавият аскарларига қарата хитоб қила бошлайди: “Сўзларни қайрайлик, обдон тоблайлик — идрок-ла совутиб тағин қайрайлик — ўзбекнинг қоракўз болаларига — битта дунё қолсин ҳайратлик…”. Негадир шоир ўзидан олдингиларга эмас, кўпроқ ортидагиларга суянади. Навқирон авлодга ишонгиси келади: “Ҳозирги ёшларда покизалик бор — тирик қалбларига диёнат эга, пок табиат ёмон кўзлардан — асраб қўйганларин шуларга берган…”.\nШоир лирик қаҳрамони энг қўрқадиган нарса бу — хиёнат, фитна. Негаки, “жангда ўлган эмас бирор баҳодир — бари ҳалок бўлган хиёнатлардан…”. Шу боис, аҳли мардумни мард бўлишга, сўнгги сонияда ҳам сабот кўрсатишга чақиради. Бироқ чиркин иғво-бўҳтонлар очиққалб қаҳрамонни баъзан толиқтиради: у яна бир пайтлардаги беғам ёшлигини, мусаффо табиат қўйнидаги тоза, рангин лаҳзаларни қўмсаб қолади.\nарчазор тоғлар бағрида\nбир ўктам арчадай яшнадим қасддан.\nБир синиқ булоқдай кунга қарадим,\nҲа, у яна зулмсиз, беғубор боладай кунларга дил бергиси келади. Бироқ бу вақтинчалик ҳолат. Негаки, ўзи ҳам яхши билади, энди ортга йўл йўқ: кўксидаги гулханни бешафқат шамоллардан ҳимоя қилганча, олдга интилади у. Бераҳм қасирғаларга юз тутар экан, ўзига хайрихоҳ ахтаради: “Жувонмарг бўлгурлар, жўмардинг борми?!”. Ҳадеганда сас-садо келавермайди. Ниҳоят, у афсус-надомат комида тан олади: “Мен жангчи эмасдим — мен шоир эдим, дилимни қаритди бесамар жанглар…”. Унинг кўз олдида оқ сукунат портлаган саҳарда ялангоёқ чопиб юрган яшил дарахтлар жонланади. “Яшил шажар эдим… Қандоқ соғиндим… Кўзимни яшнатса рубобий ранглар…”, деб ич-ичидан ўксийди. Бир пайтлар ошиқлар бошидан тангачалар сочган шохларига қарар экан, эмранади; энди сокин туйғулар пинжидан асло ҳаловат тополмаслигини англаб тақдирга тан беради: “Воҳ, яланг шохларим қиличдай кескир — бир япроқ қолмаптир шивирлайтурғон…”.\nШавкат Раҳмон шеърларида табиатнинг рангин манзаралари акс этади. Шоирнинг туйғуси тонгги шабнамдек тоза. У капалак қанотидай ҳарир ҳаётидан баҳра олади. Энтикиб-энтикиб мусаффо ҳавони симиради. Севинч ёшлари зилол сувларга қўшилиб кетади. Завқланиб учгиси келади. Шамол — тоғ хўрсиниғи, гуллаган дарахтлар — оқ машъала. Кўзларини эриниб очаётган тонг, ёбонда гуркираб ўсаётган тун, довдираб ухлаётган боғ, яшашни ўргатувчи дарахт — ҳамма-ҳаммаси шоирнинг назаридан четда қолмайди. У бошқа мавжудотлар каби ўзини табиатнинг тенг ҳуқуқли фарзанди, деб ҳисоблайди.\nБу шеърлар беғубор қалбга дахлдор бўлиб, улардан тоза туйғу силқиб, товланиб туради.\nЛирик қаҳрамон ўт-ўланлар, тоғ-тошлар, турли набототу ҳайвонот, ой-юлдузлар оламида мангу қололмаслигини, улардан фарқли ўлароқ, жамиятга боғлиқ бурчлари борлигини англаб ета бошлайди. Энди у табиат унсурларига мурожаат қилган тақдирда ҳам хулоса жамиятга тегишли бўлиб чиқаверади. Бир қўли билан майсадаги қўнғизни силаётган пайтда иккинчи қўли билан номуссиз одамнинг юзига тарсаки тортади. У энди аввалгидай фақат мусаффо манзараларни эмас, балки ўрмонга қўшоғиз милтиқ кўтариб кириб келган кимсанинг қандай қилиб бўрига айланишини; бетайин кимсалар номини кўтариб ўсаётган гунг қояларни; завол топаётган безабон, хокисор ернинг мунгли кўзларини; баланд дарахтларнинг ингроқларини ва шунга ўхшаш маъюс ҳолатларни кўра бошлайди, уларнинг ғамгин овози борлиғида акс-садо беради.\nШеърлар ҳам бироз бўйига қараб ўсгандай. Таассурот ҳам энди кўнгилдан онг томон кўчади. Яъни бу шеърлар кўпроқ тафаккурга дахлдор бўлиб, уларда лўнда фикр бўртиб туради. Унинг эътиборини табиатнинг мафтункор манзаралари эмас, балки жамиятнинг оғриқли ҳолатлари жалб қилади. Шу боис, ҳар сония ҳушёр туришга, ғафлатда қолмасликка мажбур у. Негаки, “қалтис лаҳзалар йўқ — қалтис умр бор”, бу умрни кўзлари тўймаган жобирлар ямлаб-ютишга тайёр… Бу шунчаки шахсий нола эмас, турфа фитналар исканжасида қолган, собиқ шўро истибдодига қарши улуғ элнинг Фарёди эди…\nСўзларни қайрайлик, обдон тоблайлик…\nКўз олдимизда сўзни қиличдай қайраётган шоир қиёфаси намоён бўлади.\nДарҳақиқат, Шавкат Раҳмон шеърдаги ҳар бир унсурни қайрашга, тоблашга астойдил ҳаркат қилган. Жумладан, бу бугунги кунда кўп шоирлар эътибор бермай қўйган қофиялаш санъатига ҳам дахлдордир. Шоир шеърларини ўқирканмиз, янгича, ўзига хос қофиялаш услубини кашф қиламиз: пайқамадими —пойқадамини, таширкан — асрга, ўзгариб — кўзлари, эргаш — ерга, ташлар — даштдай, куч-чидам — куйчилар, тинчланиб — синчларим, сўздан — ўзан…\nШоир тўлиқ қофиялардан имкон қадар қочади. Ўзи айтгандай, уларни “қайраб”, сийқа, оҳори кетган қирраларини йўқотади, яъни ташқи ўхшашликдан кўра ички уйғунликни юзага чиқаришга ҳаракат қилади. Тўлиқ қофиялар унга гўё мажбурият юзасидан ҳар куни ўн марта қучоқлашиб, юз марта ўпишадиган, бироқ аслида бир-биридан безган, носамимий одамлар сингари туюлади. У, яхшиси, бир-бирига суйкалавермайдиган, аммо бир-бирини олисдан бўлса-да қўллаб-қувватлайдиган қадрдонларга ўхшаш, бир қарашда бегона туюладиган, моҳиятан эса эгизак, руҳан яқин қофияларни танлайди: адирлар — қадимда, қасддан — харсанг, салтанат — алданар, дажжол — нажот, равоғин — жавоҳир, ажина — гажир-да, яхши — машриқ…\nБир сўз билан айтганда, Шавкат Раҳмон шеърияти баҳор осмонига ўхшайди: унинг рангин, гўзал камалаги жилоланиб, кутилмаганда кескир шамширга айланадики, булутлар бағри ситилиб, еру кўкни момақалдироқ овози, умидбахш чақинлар тута бошлайди.\nРангин лаҳзаларга тўлмоқда ҳаёт,\nЮрак қирралари бўртган чоғларда.\nОчиқ кунлар йўқлаб келаётир бот,\nТошлар гулламоқда уйғоқ тоғларда…\n“Шоир” сўзи “виждон” атамасининг синонимига ўхшайди.\nШу боис, виждонига хиёнат қилган шоир яхши шеър ёзолмай қолади.\nЯхши шоирлар ҳамиша виждон кўзгусига тик боқиб яшайдилар.\nШавкат Раҳмон каби…\nБундай шоирлар жисман бўлмасалар-да, маънан ҳамиша сафимизда. Уларнинг овози, нигоҳи бизни ҳамиша ҳалолликка чорлаб, мард яшашга ундаб туради.\n← Аввалги Аввалги Йўловчи транспорти: хизмат маданиятидан мамнунмисиз?\nКейинги → Кейинги: Нусратулло Жумахўжа. Забардаст олим эди (2010)


CLICK компанияси “Ўзбекистон Темир Йўллари” АЖ билан ҳамкорлик ишга тушгани ва CLICK тизими орқали бевосита темир йўл компаниясининг сайтида чипталарни харид қилиш имконияти жорий қилингани хабар қилди.\n“Ўзбекистон Темир Йўллари” АЖ билан ишга туширилган ҳаморлик натижасида 3 миллиондан ортиқ CLICK фойдаланувчилари миллий темир йўл ташувчининг чипталарини онлайн тарзда харид қилиш имкони муваффақиятли ўз ечимини топди.\nТемир йўл чипталарига тўловни амалга ошириш жараёни бутунлай автоматлаштирилган ва жуда қулай. Бунинг сабаби - янги ечимлар маршрутлар ва ҳатто жойларнинг қайси бири бўшлигини, йўлакча ёки ойнага яқинини танлаш имконигача, айнан шу пайтдаги актуал маълумот ва ҳолатини етказиб беради, ҳамда бу эса ўз ўринда сафарларни режалаштиришда ва бевосита чиптани харид қилишда йўловчиларга қўшимча қулайликлар яратмоқда.\n“Компаниямиз миллий ташувчи - “Ўзбекистон Темир Йўллари” АЖи билан биргаликдаги ҳамкорликдан ва чипталарни онлайн харид қилиш имконияти ишга тушганидан жуда мамнунмиз. Ўйлаймизки, бизнинг кўплаб фойдаланувчиларимиз ушбу хизматни қулай деб топишади. Биз эса, эришилган натижаларимизда тўхтамай, фойдаланувчиларимиз учун тўловларни амалга оширишдаги имкониятларини янада кенгайтиришга ҳаракат қиламиз”, - деб таъкидлади CLICK компаниясининг Бош директори Улуғбек Рустамов.\nХизматлар “Info Zone” МЧЖ иштирокида кўрсатилади. Хизмат ҳақи чиптанинг умумий нархидан 2%.\n«Реал» – «Ювентус» ўйини чипталари рекорд даражадаги қисқа вақт ичида сотилиб кетди\n12:06 / 27.03.2018


Молия вазирлиги Гулнора Каримова томонидан давлатга 1,2 млрд доллар ўтказилганини тасдиқламади\n17:00 / 27.06.2019 57325\nИжтимоий тармоқларда Гулнора Каримова томонидан давлат фойдасига 1,2 млрд. АҚШ доллари ўтказилди, деган хабар тарқалди.\nМолия вазирлиги маълумотига кўра, давлат бюджетига ундирилган маблағларнинг фуқаролар кесимидаги ҳисоби вазирлик томонидан юритилмайди.\n«Бунда ўтган йили ва жорий йилнинг биринчи ярмида кўрсатилган миқдорда маблағлар бюджетга келиб тушмади.\nХусусан, ўтган йили давомида давлат даромадига ўтказилган мол-мулк (валюта маблағлари ва заргарлик буюмларини қўшган ҳолда) сотишдан тушумлар 163 млрд. сўмни ёки 20,2 млн. АҚШ долларини (ўртача йиллик курс бўйича) ташкил қилди», — дейилади расмий ахборотда.\nТаъкидланишича, жорий йил биринчи ярмида эса давлат ихтиёрига ўтказилган мол-мулкни сотишдан 99,4 млрд. сўм ёки 11,8 млн. АҚШ доллари (ўртача курс бўйича) келиб тушган.\n23 июнь куни Гулнора Каримованинг қизи, Ўзбекистоннинг биринчи президенти Ислом Каримовнинг невараси Имон Каримова ўзининг Instagram ижтимоий тармоғидаги саҳифасида онаси томонидан йўлланган мурожаатни эълон қилгач, бу мавзу ижтимоий тармоқларда яна кун тартибига чиқди.\n«Прокуратура шу пайтгача давлат томонидан экспроприация (мол-мулкларнинг мажбурий тарзда давлат ихтиёрига ўтказилиши —таҳр.) қилинган воситаларнинг миқдорини аниқ санай олмаслигини билдираётган бўлса-да, мен протокол учун эълон қилишим керакки, шу пайтгача Ўзбекистон ҳудудидаги фақатгина менга тегишли бўлган, 1,2 миллиард доллар миқдоридаги активлар менинг эгалигимдан чиқиб, айни пайтда республика бюджети учун ишлаётгани бир неча маҳаллий суриштирувлар билан тасдиқланган», — дейилганди Гулнора Каримованинг мурожаатида.


ZiyoNET 10 ёшга кирди\n14:32 / 04.12.2015\n2005 йилда Ўзбекистон Республикаси Президентининг “Ўзбекистон Республикасининг жамоат таълим ахборот тармоғини ташкил этиш тўғрисида”ги ПҚ-191- сонли Қарори асосида ZiyoNET тармоғи ресурс маркази ва унинг Халқ таълими ҳамда Олий ва ўрта махсус таълим вазирликларидаги бўлинмалари ташкил этилган эди.\nЎтган 10 йил ичида кўплаб лойиҳалар ишга туширилди, таълим соҳаси ва ёшларнинг кундалик ҳаётида информацион-коммуникация технологияларини жорий этиш бўйича янгиликлар жорий этилди. Жумладан, ZiyoNET порталининг биринчи талқини 2006 йилда ишлаб чиқилиб, фойдаланувчиларга тақдим этилган эди. Сўнгги йилларда ZiyoNET порталининг интерфейси бир неча маротаба ўзгарди, портал маълумотлар ва бўлимлар билан бойиди.\nҲозирги вақтда ZiyoNET порталида кутубхона, аудиокитоблар, e-Darslik, абитуриент, савол-жавоблар, гуруҳлар, арбоблар, ўйинлар, хорижий тиллар ва бошқа бўлимлар мавжуд.\nБундан ташқари, тармоқ ресурси тизими Tanlov.uz, uTube.uz, Fikr.uz, www.uz, ID.uz, zn.uz каби лойиҳаларни ҳам ўз ичига олади. Мазкур рўйхат 2015 йилда жаҳон маданий меросининг Meros.uz, шарқ пазандалигига бағишланган chakchak.uz сайтлари ҳамда таълимий uRadio.uz он-лайн радиоси билан тўлдирилди.


Оловида Яман аҳли ёнаётган урушни Ғарб бошқармоқда - | Hizb-Uzbekiston.info\nHome›АР-РОЯ ГАЗЕТАСИ›Оловида Яман аҳли ёнаётган урушни Ғарб бошқармоқда\nОловида Яман аҳли ёнаётган урушни Ғарб бошқармоқда\nОғир тўлғоқдан кейин Яман кризисидаги икки тараф ўртасида Қувайт музокаралари дунёга келди. Бу тангликнинг бир томони Ҳусийлар билан бирга тахтдан қулатилган президент Али Солиҳ бўлса, иккинчи томони Абдуроббиҳ Ҳодий ҳукуматидир. Яман аҳли ўзлари тушуна олмаётган бу фойдасиз урушнинг тўхташини шу музокаралардан умид қилишмоқда. Бироқ бу умид катта йўқотишга айланиш сари кетмоқда ва томонлар ўртасидаги уруш шиддатли тус олиб бормоқда. Музокараларда ҳар икки томон позицияси жойидан жилмади. Айни пайтда БМТ вакили Валади Шайх музокаралар конструктив (фойдали) бўлганини эълон қилди!!! Кўз-қарашларни мувофиқлаштириш учун собиқ комиссиялар ортидан янги комиссия тузилгани эълон қилинди.\nҲусийлар ҳокимиятдаги шерикликка олиб борувчи сиёсий келишувлардан кейингина қуролларни топширишларини ва шаҳарлардан чиқиб кетишларини ўз сўзчиси Муҳаммад Абдуссалом орқали очиқ эълон қилишди. Ҳукуматнинг музокара олиб борувчи делегацияси агар шаҳарлардан чиқиб кетилмаса ва қуроллар топширилмаса ҳеч қандай сиёсий ечим бўлмайди деб эълон қилган бир пайтда Ҳусийларнинг эълони мана шундай очиқ равшан эълон бўлди. Айни пайтда музокаралар поездининг бошқарувчиси Валади Шайх музокаралар беш пунктдан (қуролларни топшириш, шаҳарлардан чиқиб кетиш ва сиёсий ечимдан) иборатлигини эълон қилди. Бироқ у сўзидан қайтиб бу пунктлар мажбурий эмас деб айтиши ҳам мумкин. Шундай қилиб музокаралар поезди йўлида кетмоқда. Бу поезднинг қаерда тўхташи ва ҳатто унинг станцияси нечталиги маълум эмас!!!\nБМТ учун энг муҳими музокаралар поездининг ўз йўлида юришидир. Айни пайтда БМТга аъзо бўлган йирик давлатлар низолашаётган ҳар икки томонга қўшимча қуролларни беришни давом эттирмоқда. Бу билан аслида обод бўлмаган бу юрт янада вайрон бўлмоқда, тарихи давомида ҳукмдорлари томонидан жони ва шаъни ҳимоя қилинмаган халқнинг қони янада тўкилмоқда.\nБританиянинг кўп газеталари Яман урушида Британиянинг иштирок этиши борасида Кэмерон ҳукуматини танқид қилди. Ушбу газеталарга кўра, Британия қуроллар ва самолётларни етказиб бериш ҳамда учувчиларни тайёрлаш орқали бу урушда қатнашмоқда. Қолаверса бу иш Британия парламентигача етиб борди. Кўпчилик депутатлар Британия ҳукуматининг Яман урушидаги иштирокини тафтиш қилиш учун ҳукуматни тинглаш йиғинини ўтказишни таклиф қилди.\nБошқа томондан эса Америка инсон ҳуқуқи ташкилотлари Саудиянинг Қўшма Штатлар ва унинг қуроллари ёрдамида қилаётган уруш жиноятларига гувоҳликларни келтирди. Бироқ уруш давом этмоқда… Бу уруш оловида Яман аҳли ёнмоқда… Ҳар икки томон раҳбарлари Ғарбнинг қуроллари билан ва унинг сиёсий кўмагида уруш оловини ёқмоқда. Шундан кейин халқаро ташкилот (БМТ) келиб бу уруш, вайронлик ва ўлим даҳшатини ниқоблаб яширмоқда. Ниқоблаш мақсадида одамларга низодаги икки тарафнинг музокаралар «поезди» «вагони»да ўтиришганини кўрсатмоқда. Ҳолбуки бу поезд «ғилдирак»лари Яман аҳлининг бурдаланган жасадлари устидан ўтиб бормоқда!\nЭй, Яман аҳли!\nБу ерда урушнинг ҳар икки томонидаги раҳбарлар амалга оширган хиёнатдан улканроқ хиёнат йўқ. Улар ҳокимиятни, бойликларни бўлишиш ҳамда нуфузга эга бўлиш учун сизларнинг фарзандларингиз билан урушмоқда. Улар кофир Ғарбга, яъни Британия ва Америкага содиқлик қилиб сизларни қурбон қилиш учун қирғин қилмоқда. Улар садоқат кўрсатаётган Британия ўзининг шарқий мустамлакалари бўлган Адндан воз кечишни истамайди. Америка эса дунё бойликлари устида ва дунёга ҳукмронлик қилишда ўзига рақобатчи бўлишини истамайди.\nЭй, имон ва ҳикмат аҳли!\nАллоҳга имон келтиришингиз унинг ваъдасига ҳам имон келтиришингизни талаб қилади.\nЗеро Аллоҳ Таоло Қуръони Каримнинг очиқ-ойдин оятларида айтади:\n«Аллоҳ сизлардан имон келтирган ва яхши амаллар қилган зотларга уларни ер юзида халифа қилишни ваъда қилди» [Нур 55]\nАллоҳ Таоло ёлғиз унинг ўзига ёрдам бериш, шариатини татбиқ қилиш ва ундан бошқасига ҳукм сўраб юзланмаслик шарти билан ўз бандасига нусратни ва ғолибликни ваъда қилди.\nСизларнинг доноларча иш тутишингиз пайғамбарлик минҳожи асосидаги Халифаликни тиклаш учун холис ҳаракат қилаётган фарзандларингиз ва биродарларингиз атрофида бирлашишингизни тақозо қилади. Чунки улар пайғамбарлик минҳожи асосидаги Халифаликни тиклаш орқали Пайғамбарингиз САВ башоратини амалга оширишга сизларни чақирмоқда. Зеро Росулуллоҳ САВ\n«… Сўнг пайғамбарлик минҳожи асосидаги Халифалик бўлади» дея башорат қилдилар. (Аҳмад ривояти). Сиз Халифаликни қайта тиклашга холис ҳаракат қилувчиларга ёрдам беринг. Чунки улар сизларга хиёнат қилмади, қўли қонингизга булғанмади, қолаверса жонни, ор номусни, бойликларни ҳимоя қилиш учун, ҳақни ва ҳақгўйларни азиз қилиш учун ҳамда еру осмон Парвардигори розилигига етиш учун сизлар билан бирга ҳаракат қилмоқда. Аллоҳ Таоло айтади:\nРоя газетасининг 2016 йил 27 апрел чоршанба кунги 75-сонидан\nХалқаро соғлиқни сақлаш ташкилоти: Яманда 6 мингдан зиёд одам ҳалок бўлган 32 минг одам жароҳат олган Валадишайх: Келаётган кунларда Яман тақдири ҳал бўлади ва кутилмаган ишларни олиб келади АҚШ армияси Яманда кўпроқ вақт туриш масаласини ўрганмоқда Валади Шайх: Бу Яманда тинчликка эришиш учун сўнгги имконият босқичидир\nФаластинлик ва қуддуслик шарафли кишиларнинг қилган ишлари яҳудий вужуди ҳамда у билан муносабатларни нормаллаштираётган ҳукмдорлар бўғзига суякдек тақалмоқда\n«Улар (кофирлар) қўлларидан келса то динингиздан қайтаргунларича сизлар билан уришаверадилар»


Китоб ҳар бир қалбга нурдек энажак » "Kattaqo'rgon haqiqati" газетаси\nXarita: Демонстрационный сайт » Ta'lim » Китоб ҳар бир қалбга нурдек энажак\nКитоб ҳар бир қалбга нурдек энажак\n12 июль, 2019 0 334\nБоламиз қалбига ижод завқиниСололсак қанийди,азиз юртдошим.Баралла ҳайқирсак ярашар кейин,\nУ менинг Юлдузим, Ойим, Қуёшим.\nКитоб ҳақида гап кетганида, китоб ўқишни тарғибот қилганимизда, китобхонлик маданиятини юксалтириш тўғрисида фикр юритганимизда, "Китоб ўзи нима?" - деган саволга жавоб топишимиз мумкин бўлган халқ мақолларини, ҳикматли сўзларни эслашимиз лозим.\nКитоб - билим манбаи. Инсоният томонидан асрлар мобайнида қилинган ихтиролар, кашфиётлар, хуллас турмуш кечириш учун билишимиз лозим бўлган турли касб-ҳунарларнинг сир-асрорлари бўлган билимлар ҳаммаси китобларда жамланган. Китобларда ёзма равишда сақланиб, авлоддан-авлодга ўтиб келаётган билимларнинг барчаси биз ҳаётда қоқилмасдан яшашимиз учун, оғиримизни енгил, осон қилишимиз учун асқотади. Билимдон киши тадбиркор бўлади, ишбилармон бўлади, фикри теран, дунёқараши кенг бўлади. Инсон ҳаётида ўз билими туфайли барча муаммоларга самарали ечим топади.\nБилим - ақл чироғи. Китоб эса билим манбаидир. Демак, китоб ўқиган киши билимдон бўлади, билимли киши ақлли бўлади, ақлли кишиларни эса комил, етук инсонлар деб атайдилар. Ана шундай заковатга йўғрилган умр кечираётган кишиларни закий, доно, даҳо, буюк зотлар, алломалар деб атаймиз. Олимлар, шоирлар, фозиллар, уламолар ва умуман, қайси соҳада бўлмасин, ўз ишининг устаси бўлиб, ўзи машғул бўлган юмушни санъат даражасига олиб чиққан зотлар буюклигининг замирида билим ётади. Инсон китоб мутолаа қилиши натижасида маърифатли, маданиятли, тарбияли шахсга айланади, унинг онгида ўзидан каттага ҳурмат, кичикка иззат, ота-онага, Ватанга садоқат, муҳаббат, халқпарварлик туйғулари камол топади. Шунинг учун азиз юрт¬дошлар, қадрли ота-оналар билимлар хазинаси бўлган китобларни севайлик, ўқиб, мутолаа қилиб қалбимизни нурга тўлғазайлик. Бу борада болаларимизга намуна, ўрнак бўлайлик. Келажагимиз эгалари бўлган ёшларни баркамол авлод қилиб вояга етказишни ўз олдимизга устивор вазифа қилиб қўйган эканмиз, уларнинг онг-маънавиятини юксалтириш учун беқиёс хазина - китобдан самарали фойдаланайлик. Ёшларимизни мутолаага қизиқтириш учун китоб ўқишни тарғибот қилайлик. Китоб ўқиш маданиятини юксалтирайлик. Китоб ўқишга қизиққан боланинг маънавияти юксалади, унинг онгида тафаккур қилиш пайдо бўлиб, эзгу ғоялар илдиз отади, ижод қилиш ҳисси уйғонади. Агар, биз ёшлар онгида, қайси бир соҳада бўлмасин, ижод қилишга қизиқиш уйғота олсак, демак ўша боланинг қалбига эзгулик уруғини эккан бўламиз. Қалбида ижод завқи, ҳаётга муҳаббат жўш урган бола ҳеч қачон безорилик, кашандалик, гиёҳвандлик каби иллатларга яқин йўламайди. Ҳа, азизлар, шоир айтганидек: "Кимдир қўлларига қурол тутқазмасидан боламиз қўлига қимматбаҳо совға деб китоб, дафтар, қалам берайлик. Уларни турли хил илмий-оммабоп, адабий-бадиий китоблар мутолаа қилишга, қолаверса, ижод қилишга рағбатлантирайлик. Ана шундагина қалбимизда инсоний ҳаловат топамиз.\nМуҳаммад Мурод Султон,\nтуман "Ижодкорлар уюшмаси" масъул котиби.


Лондондаги оила "Челси"нинг янги стадиони қурилишига ҳалақит бериши мумкин / CHAMPIONAT.asia\n11:07«Қўқон-1912» янги мавсумда ҳам «Adidas» формаларида ўйнайди 0 10:46Зидан "Челси"ни бошқаришга тайёр, аммо унинг иккита шарти бор 8 10:44Максимилиан Фомин Ўзбекистонга қайтди 9 10:35Саудия Арабистони шаҳзодасига "Манчестер Юнайтед" керак эмас 0 09:50“Лацио” ярим ҳимоячиси Луис Алберто жароҳат сабаб 40 кун майдонга туш олмайди 0 09:35Жозе Моуринью Франция чемпионатида иш бошлайдими? 5 09:17МЮ Де Хеага 90 млн фунтлик шартнома таклиф қилади 5 08:58“Реал” Марсело майдонга тушган Ла Лиганинг 9 та ўйинида 6 тасида мағлуб бўлди 11 08:39“Айнтрахт” ноёб натижа қайд этмоқда 1 08:19Мбаппе Лига 1 тарихига кирди 10 07:59А Cерия. “Интер” ғалаба қозонди, “Наполи”да эса дуранг 3 07:55Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 7 07:52Ла Лига. “Вильярреал” “Севилья”га жавобсиз учта гол уриб, ғалаба қозонди 1 07:47Лига 1. Мбаппе гол урган ўйинда ПСЖ ғалаба қозонди 0 05:34"Сент-Этьенн" - "ПСЖ" 0:1 0\nЛондондаги оила "Челси"нинг янги стадиони қурилишига ҳалақит бериши мумкин\nТеглар : Челсистадион\nЛондондаги оила "Челси"нинг янги стадиони унинг уйига тушадиган қуёш кўринмай қолишидан хавфсираб клубни судга берди.\nОлдинроқ, "аристократлар" эгаси Роман Абрамович 1,3 млрд евро эвазига 60 минг мухлисга мўлжалланган арена қуриши эълон қилинган эди. Лондон ғарбида яшовчи оиланинг фикрича, янги стадион қуёш нурига жиддий таъсир кўрсатиши мумкин.\n"Челси" вакилларининг маълум қилишича, клубнинг янги стадиони қурилиши оммавий муҳокама қилинган ва маҳаллий фуқароларнинг 97% қурилишни қўллаб-қувватлаган. Клубдагилар оилага юридик ва молиявий ёрдам кўрсатишни таклиф қилишган, аммо оила таклифни қабул қилмади. "Челси" раҳбарияти шаҳар кенгашига арена қурилишини таъқиқламаслик ҳақида мурожаат қилди.\nЗидан "Челси"ни бошқаришга тайёр, аммо унинг иккита шарти бор 9\n“Атлетико” ва “Челси” Ришарлисон учун курашади 12\nЖиру Европа Лигасининг кетма-кет 4 та ўйинида 5 та гол урди 5\nВИДЕО. "Мальме" - "Челси" 1:2 0\nАзар Мадриддан уй изламоқда 39\nКуртуа: "Азар "Реал"га ўтса яхши бўларди" 15


Шавкат Мирзиёев Ўзбекистондаги электр узилишини шахсан назоратга олди – Kommers.uz\nИқтисодиёт\t16:57 | 25.1.22\nШавкат Мирзиёев Ўзбекистондаги электр узилишини шахсан назоратга олди\nЎрганишлар бу ҳолат умумминтақавий энергия тизими доирасида юзага келган носозликлар оқибатида келиб чиққанини кўрсатган.\nЎзбекистон Президенти Шавкат Мирзиёев Ўзбекистондаги электр узилишини шахсан назоратга олди. Бу ҳақда Президент матбуот котиби маълум қилди.\nҚайд этилишича, дастлабки ўрганишлар бу ҳолат умумминтақавий энергия тизими доирасида юзага келган носозликлар оқибатида келиб чиққанини кўрсатмоқда.\nТаъкидланишича, вазият шахсан Президент назорати остида. Ўзбекистон энергия тизимини барқарорлаштириш ҳамда электр таъминоти ва бошқа тармоқлар ишини тиклаш бўйича олиб борилаётган ишлар ҳақида деярли ҳар дақиқа давлат раҳбарига ахборот бериб борилмоқда.\n«Шундай экан, барчангизни хотиржамликни сақлаш ва саросимага тушмасликка чақириб қоламиз. Ваҳимага ўрин йўқ», — деб ёзади Шерзод Асадов.